Елена Ельцова (1979) | www.ziyouz.uz\nБош саҳифа Жаҳон шеъриятиКоми шеъриятиЕлена Ельцова (1979)\nЕлена Ельцова (1979)\nЧоп этилган 03.03.2017 30.06.2019 МуаллифZiyouz.uz\nЕльцова Елена Власовна (Алена Ельцова) Коми Республикасининг Усть-Кулом қишлоғида туғилган. Коми пойтахти Сиктиквар шаҳридаги адабиётга ихтисослашган лицейда, сўнг Коми Давлат университетининг Коми филологияси факультетида, Москвада Олий адабиёт курсида таҳсил олган. “Тонгги ёмғир”, “Кабиса йили”, “Назокат, сен чексизсан”, “Лайлак қор” шеърий китоблари чоп этилган. Шеърлари инглиз, рус, француз, фин, эстон, ўзбек тилларига таржима қилинган. Россия Ёзувчилар уюшмаси, Фин-угор Ёзувчилар ассоциацияси аъзоси. Ўзбекистон ҳақида “Қуёши кулган юрт” эссеси чоп этилган.\nОёқ товушимни эшитдингми тунда\nдемакки япроқлар тўкилаяпти,\nшамол олиб кетган уларни.\nяпроқлар ёритар оламни\nовозсиз ётганча юракда\nшивирлашар сенга мен ҳақда.\nҲавонинг авзойи бузуқлигида\nолам қорайганда ёмғирдан\nсафар қилар кўкка юрагим.\nЖаннатни ёритган капалак –\nЭшитяпсанми тунда оёқ товушимни….\nҚуёшли ёмғирни чизиб бер менга\nу четидан – бу четигача\nқуёш-ла лиммо-лим ёмғирни.\nҚўй, майли у менга\nтикилсин ёқимли кўзлари билан\nнедандир ғамланар кўнглимиз.\nсувратини солиб бер менга,\nмайли у югурсин деразаларда\nва осмон тўкилар кўлмакка.\nҲарир булутларни оралаб\nсен ила кетяпмиз болалик томон.\nҚОРАЙГАН СУВДА ЧИРОЙ\nКўрдингми, куз башорат қилди барини,\nЭнди ўзгармайди, ҳеч не, ҳеч нима.\nДеразам ортида ҳаво ранг қор ҳам\nҲафталаб супурди, ернинг юзини.\nВа қандай бўлмасин нафас олмоқ шарт,\nЯшаш керак тунлар, яшамоқ кундуз.\nҚўлингда нокерак менинг ҳаётим,\nВа унутиб бўлмас, ҳар битта юлдуз.\nОдимлайман ер шарининг қирғоғи бўйлаб,\nЕр чети шундоқ ёнимда.\nҚўлларимда бахтли юлдузлар\nВа жуда қаҳрли ёмғирли қор ҳам.\nҚара, юлдузлар – митти сепкиллар каби –\nТунги осмон саҳнида шовуллар оқшом.\nТитрайди юлдузлар, жимирлайди сув,\nСукутнинг қаърида дукурли калом.\nШаҳарни ўрмондай ёқар аланга,\nКўчаларнинг қоши эрта қорайди.\nЎпич олади куз тафтсиз лабимдан\nЯлангоёқ ёмғир йўлни ўрайди.\nКуз шоми юрагим қоронғи, қора\nУнга чўкиб кетган ёзнинг бир куни.\nТушунгиси келмас сира ҳам, сира\nҚоронғи йўлакда бир ўзим нега…\nКўкнинг тунги ёши ерга қуйилар,\nЕр шарига аста кира бошлар жон.\nИлиқ ёмғир ила юзини ювар\nДала, дарё ва ўрмон.\nОппоқ сочбандини тўғрилайди Ой,\nБаҳорнинг тафтидан юрак ҳам қайноқ.\nФақат аччиқ соғинч дилга чўзар бўй,\nҚиш кетиб боради қорли оқ чақмоқ.\nМовий шеърлар билан келдим умрингга\nҚушлар шевасида уйқу бермайман.\nСоғинчинг сўйлайман мен ўз тилимда,\nҲорғин дилга энди қанот бергайман.\nОсмонда кўз ёш-ла сузар юлдузлар,\nКафтимда титрайди ярқираган сув.\nСени севишимни тинглар ҳар гузар,\nТун билиб барчаси кетиб борар жим.\nКуз пиқиллаб йиғлар. Томчи ортидан томчи қуйилар,\nТун жарлик яратар, мени нималар кутар,\nСўз оралаб сўзлар югурар, юракка чўкар,\nБор эди шодлик ва алам, йўқ энди улар,\nЯпроқ ортидан япроқ, қуйилади олтин доналаб\nЭшит, барини қайтариш мумкин. Кечикмас талаб\nҚИШ ТУНИДА ЁЗИЛГАН ШЕЪР\nЖимгина тўкилар пахмоққина қор,\nСовқотган аёзнинг ҳошиясига.\nПинакка кетгандир ўрмон, беозор\nҚўшилар дераза сукут сасига.\nФақат ой дийдирар сўник ва ҳорғин,\nТийра қоронғида кўзин юммайди.\nОсмон қирғоғида сузади беун\nОққуш қанотидай йиғинолмайди.\nЮракка уч, эй қор, ёритгин,\nҚалбим қанот қоқсин, осмон қаърида.\nҲорғин ерга ётган мусаффо қорим\nМана сас инмайди қадамларимга.\nОчиқ юзларимни тутгум қора самога\nЧексизликка қўнган юлдузли чангни.\nАна, қанот қоқдим, етяпман кўкка\nЮрак ёнар ўчириб бўлмайди энди.\nМен денгизни кўрмаганман ҳеч,\nБегонадир куйи, қўшиғи…\nМен Парижда бўлмаганман ҳеч,\nЕлисей даласи бермаган тутқич,\nБиламан, Вичегда афзаллигини.\nЭйфель миноридан қарамаганман,\nБошим айланади баландлигидан.\nФаранг ширинлигин тотиб кўрмасдан\nЛуврга кирмаганман тирбандлигидан.\nМен биламан, ҳали келади бир кун,\nТашриф буюраман, шодланар чеким.\nШинам қаҳвахона, ёзги кун учун\nМенга шеърлар ўқиб беради Верлен.\nМинор тепасига олиб чиқар у\nКўзни қамаштирар ёруғ бу олам.\nУ ердан қарайман олис-олисга,\nКўриниш берарми бизнинг Усть-Кулом.\nҚаҳ-қаҳ урар кўкда оппоқ ой –\nҚорайган сувда жимирлар чирой.\nТабиат тўлқини титрар, югурар,\nКўксимда юрагим ғамгин дам урар.\nДил халос бўлади оғир вужуддан,\nШуъла иниб келар олис юлдуздан.\nКапалакдай юлдуздан юлдузга қўнар –\nТин олмас бир лаҳза, учар, қувонар.\nГулдан нектар йиққан каби жонҳалак,\nОй гирдида рақсга тушар капалак.\nБалки ёниб кетган юлдуз чангида,\nЭҳтимол, жимиган тун жарангида.\nВақт деразамни оҳиста чертган,\nВақт чақнаган чақмоқнинг бечақмоқ саси,\nВақт ўрмон гулханида\nВақт қиров тушган дарахтлар,\nВақт дарахт, сувга бошини эгган,\nВақт йиғлаётган дарахтлар,\nВақт дарахт, ярқираган қуёш нурида\nВақт дарахт, мўйнасига ўралиб олган,\nВақт дарахт уч-учларини қайириб олган,\nВақт болаларин ерга қўйиб юборган дарахт.\nМен ярқираган қорни севаман,\nТошдек қотиб қолган қорни,\nМўрт, синувчан вақт қорларин яхши кўраман.\nМен яхши биламан:\nШундай вақт келарки, унда гуллар сув.\nМен ёнингда бўлмаган пайтлар\nШеърларингга синггиб яшайман сен-ла.\nҲозир менинг биттагина вақтим бор –\nБу – сенли вақт.\nСени эслаяпман. Бу дунё қулфланиб қолган.\nЙўқдир шовқин кўча, совиган уйлар.\nМеҳмонларни кутгум – бир хил туюлар,\nКутганим йўқ, кераксиз ҳаётим тўлган.\nСени эслаяпман.Умид юрагимни сиқади.\nҲар бир сас юракка инонмас сира,\nОвозингни эшитдим. Аталган менга.\nЙиғлашдан толдим мен. Тонг кечикади.\nСени эслаяпман. Деразадаги қор оралиғида\nКўзимда акс этар сокин, маъюс дард.\nШаҳрим мени туш кўрар, уйқуси бегард,\nМен сени эслаяпман осуда…\nЕлкан менинг юрагим…\nНе ҳақда гаплашдинг мен билан денгиз?\nНени уқтиради шаддод мавжларинг?\nҚирғоқни ювгувчи тўлқинлар шаксиз,\nНафас ростламайди, юммас кўзларин.\nГоҳ майин, гоҳида ёввойи сасинг –\nБеозор, гоҳ шаҳд-ла оқади сув ҳам.\nҲеч топа олмадим, тилингни сенинг\nТезюрар кемалар кўзга кўринган.\nУзун қиш, қадрдон қор қирғоғида\nЭсладим, шамоллар суҳбатин тинглаб.\nЧорладинг елканинг бўлмоғлигимга\nМен етиб келмадим сўзлар саралаб.\nТун бўйи юрагим ойга эврилди. Нима ҳақдадир сукутга чўмди, нима ҳақдадир ўй сурди, нима ҳақдадир титради ёлғизлик бағрида. Кейин эса тўсатдан тунги сукунатни дўқиллатиб ура бошлади. Ва юрагимда сенинг аланганг чўғланди, сенинг тафтинг билан исиндим.\nКейин оҳиста оқаринқирадим, ёришдим, совий бошладим ва ўчдим. Тун сўнггида менинг юрагим – Ой – шабнамга ўранди. Кумуш томчилар майсалар юзини ёритди.\nМенинг хотирам – улкан шохли дарахт кабидир. Қишда жимийди, гўёки уйқуга чўмади, шимол шамоли унинг яланғоч бутоқларида ҳуштак чалади. Баҳорнинг оёқ товушидан дарахтларда яшил новдалар кўринар экан, хотирам сесканганча кўзини очади. У илиқ шабадада қалин китобнинг юзлаб бетларини варақлай бошлайди ва яна юзлаб одамларнинг шивири эшитилади қалбимдан.\nМен қулоқ соламан. Варақлайман хотирамнинг чексиз тарихини. Кечаги куннинг тирилаётган ҳар бир саси диққатимни тортади. Титраётган тилла барглар ҳали заминга тўкилмасидан, шивирлаган дарахтлар саси тинмасдан уларни эшита бошлайман.\nМен сени эшитаман, Хотира. Юрагингга қулоқ тутяпман, мана. Кел, суҳбат қурамиз.\nДЕВОР ОРТИДАГИ ОДАМ\nИкки ойна ва эшиги бор кичкина кулбамнинг. Эрталабки шабадага юзма-юз, тунги юлдузларни бошга кўтариб, четан баргларининг шитири билан ёнма-ён кўчага чиқишга ошиқаман: деразага қараш мумкин – агар ҳаво совуқ ва ёмғир ёғаётган бўлса. Ва яна кўчага чиқиш, дераза ортидаги одам билан учрашиш мумкин.\nУ тез-тез уйимга ташриф буюради: шошмасдан атрофни айланади, деразадан қарайди, сокингина эшикни чертади. Мен бу одамни яхши танийман – у узоқ йиллардан буён шу ерда. У билан кўришишни, суҳбатлашишни хоҳлайман: ўзим ва уйим ҳақида гапиргим, шеър ўқиб бергим келади. Биламанки, бундан у ҳам шодланади.\nФақат кунлар ўтаяпти, мен унга пешвоз чиқмаяпман. На деразани, на эшикни очаман. Гўё ненидир кутяпман, недандир ҳайиқаман.\nМен чиндан ҳам сени кўргим келади девор ортидаги одам. Сен мени эшитаяпсанми ёки йўқ?..\nБахтим менинг, ярқироқ, олис ва қўл етмас юлдуз. Сен биттасан. Бошқа ҳеч кимим йўқ. Қачонлардир олис-олислардаги қорамтир осмонда кўрганим сўнмас шукуҳингдаги ловуллаган аланга менинг юрагимни ёритди.\nСен доим мен билан биргасан, менинг абадий севгим. Кунлар ва ойлар ўтаяпти, вақт сувдай оқмоқда, нима қилмай – йиғласам ёки кулсам, чексиз йўллардан ўз-ўзимдан қочиб бораётсам, самодаги ёғдуни ва бошқа юлдузни севаманми – сенинг жимжит нигоҳларингни доим ҳис қиламан ва кўраман.\nБугун эрта тонгданоқ юрагим ўз ўрнини тополмай, дарахт бутоқларида адашиб қолган қушдай питирлайди.\nВа ҳаммаси чексиз айлана ҳосил қилиб, кўз олдимдан лип-лип ўтади: тўхтовсиз ва узлуксиз югуради. Ойлар ва йиллар, кунлар ва лаҳзалар оппоқ изғирин билан қаердандир келади ва қайгадир йўл олади. Унинг ортидан устал ва курсилар, ойна ва деворлар, китоблар, бўм-бўш ва ёзиб ташланган қоғозлар, чиқиллаётган майда соатлар айланиб чирпирак учиб киради. Бошим қаттиқроқ ва яна қаттиқроқ айланади. Қўлларимни узатаман, бу айланма дарвозани тўхтатгим келади, увиллаган шамол мени чангаллайди, чир-чир айланаётган тубсизликка тортиб кетади.\nВа тўсатдан бу тартибсизликлар аро сенинг овозинг эшитилади. У мен билан ниманидир оҳиста гаплашади. Ҳаммаси тўхтаб қолади, ўз ўрнига туради: устал ва курсилар, ойна ва деворлар, китоблар, бўм-бўш ва ёзиб ташланган қоғозлар, ҳатто чиқиллаётган майда соатлар ҳам. Юрагим эса кўксим узра бетиним питирлашдан, узилишдан тўхтайди.\nБугун саҳарда мен шуни қайта тушундим: овозинггина мени ер шарида ушлаб туради.\nРус тилидан Гўзал Бегим таржимаси\n← Аввалги Аввалги Цовинар Багдасарян (1948)\nКейинги → Кейинги: Дорис Карева (1958)


«Ҳеч қачон инсон кета олмайди» – Абдукарим Мирзаев бугунгача қандай йўлларни босиб ўтди (видео) - EFFECT.UZ\nАбдукарим Мирзаев 1982 йил 20 феврал куни Сурхондарё вилояти Денов туманида таваллуд топган. 1999 йил Камолиддин Беҳзод номидаги Миллий рассомлик ва дизайн институтига санъатшунослик бўлимига ўқишга кирган. 4 йил давомида ўқиганидан сўнг, телевидение ва радиода 2017 йилгача фаолият олиб борган.\nИжодкорнинг Туркияга кетишига Кастамону университетига журналистика соҳаси бўйича магистратурага ўқишга киргани асосий сабаб бўлди. Дастлаб, Истанбулда «Регистон Тв» каналида режиссёр сифатида фаолиятини бошлайди.\nЖурналист самарали ижод қилиб келаётган вақтда, яъни 2020 йил Туркия полицияси томонидан қўлга олинди. Қамоққа тушиб қолишига сабаб, шубҳали шахслар билан телефон орқали мулоқотда бўлганликда гумон қилинган эди. Абдукарим Мирзаев Туркияда 31 кун давомида қамоққа тушиб қолган. Ниҳоят Абдукаримнинг айби йўқлиги исботланган.\nАввалроқ, Еffect.uz журналистлари Абдукарим Мирзаев билан Туркияда суҳбат қилишган эди.\n«Бошқа давлатга кетган деган нарса нисбий. Ҳеч қачон инсон кета олмайди. Аслиятларидан, ҳаққониятларидан, тупроқларидан кета олмайди. Инсон учун муҳим бўлгани бу – қалби. Мени жисмим дунёни истаган ҳар қаерда бўлиши мумкин. Лекин мени қалбим қаерда? бўлса – мен ҳам ўша ердаман. Вақти-соати келганда Ўзбекистонда ижод қиламан» – Абдукарим Мирзаев.\nМаълумот учун, Абдукарим Мирзаев 3 йилдан ортиқ вақт давомида Туркияда истиқомат қилиб келмоқда. Ўзининг чиқишлари орқали кўпчиликнинг кўнглини яхшилашга катта ҳисси қўшиб келмоқда.\nTeglar:«Регистон Тв», Turkiya, Абдукарим Мирзаев, Журналист


Афғонистон - BBC News O'zbek\n...да чоп этилган 7:01 25 ноябр 20217:01 25 ноябр 2021\nАфғонистон: Бобур боғи ва Харобот - Кобулнинг мен севган гўшалари\nЖорий ёзда Толибон ҳокимиятни қўлга киритгани Кобул учун зилзилага тенг бўлди. Бу шаҳарни ўзимизники дейдиганлар ҳам ҳаёт бу қадар ўзгариб кетганидан ҳайрон бўлишади. Кобулни ўзига хос қилган кўп нарсалар энди маданий кураш майдонига айланди: устидан исломий оятлар ёзиб кетилган кўча расмлари, ёпилган қизлар мактаблари, дўконлар ва кўчаларда қулоққа чалинадиган шўх мусиқа ҳам ўчган.\n...да чоп этилган 11:58 24 ноябр 202111:58 24 ноябр 2021\nАфғонистон: Қулаётган иқтисод ва забтига олаётган очлик – Толибон нимага эришди?\nШу кунларда Толибон Афғонистонда қудратга қайтганига роппа-роса 100 кун бўлади. Ҳаракат шу пайтгача нимага эришди?\n...да чоп этилган 12:01 23 ноябр 202112:01 23 ноябр 2021\nАфғонистон: Толибон афсусда ҳам, хавотирда ҳам эмас... (видео)\nТолибоннинг Қатардаги сиёсий идораси воизи Би-би-сига интервью берди. Ўзлари Афғонистонда қудратга қайтишлари ортидан қилган айрим хавотирли, шов-шувли ишлари сабабини очиқлади. Янги режаларига ҳам тўхталди. Яқинда толибларнинг Афғонистонни забт этишганига 100 кун тўлади. Суҳайл Шаҳин орада Толибон раҳбарияти номидан Ўзбекистонни Мустақиллигининг 30 йиллиги санаси билан ҳам табриклаган.\n...да чоп этилган 8:14 22 ноябр 20218:14 22 ноябр 2021\nАфғонистон: Толибон бошни, авратни ёптирмоқчи\nТолибон Афғонистонда қудратга қайтганига 100 кун тўлиши арафасида тартиб-қоидаларини янада қатъийлаштирди. Ўзининг саккиз банддан иборат янги йўриқномасини эълон қилди.\n...да чоп этилган 7:20 22 ноябр 20217:20 22 ноябр 2021\n...да чоп этилган 7:00 22 ноябр 20217:00 22 ноябр 2021\nТожикистон Толибон билан ёнма-ён қандай яшамоқда? Афғонистон ва Толибон\nМарказий Осиё мамлакатлари орасидан Тожикистон Афғонистон билан энг узун чегарага эга. Аммо айнан Тожикистон Толибонга нисбатан кескин мавқеъда қолаётган ягона минтақа давлати бўлади. Лекин, шунга қарамай, энг кўп афғон қочқинларини қабул қилган. Эртага Толибон қудратга қайтганига 100 кун бўлади. Би-би-си Тожикистондаги ана шу қочқинларнинг бугунги ҳаётини ўрганган.\n...да чоп этилган 12:19 19 ноябр 202112:19 19 ноябр 2021\nАфғонистон: Одамлар очликдан ёш қизларини сотишмоқда\nАфғонистонда очликка юз тутаётган оилалар ўз қизларини сотишиётгани ҳақида хабарлар чиқмоқда. Олдинроқ халқаро ташкилотлар бу қиш Афғонистондаги ҳаёт кўпчилик учун дўзахга айланиши ҳақида огоҳлантирганди. Айни хавотирлар ҳақиқатга айланмоқда.\n...да чоп этилган 12:00 18 ноябр 202112:00 18 ноябр 2021\nШимолий Афғонистон: “130 аёлни сотиш”да айбланган эркак қўлга олинди - ишни Толибон ўрганмоқда\nҲодиса шу кунларда Афғонистоннинг Туркманистонга чегарадош Жаузжон вилоятида юз берган. Эркак толиблар томонидан ҳибсга олинган ва аллақачон терговга ҳам тортилган.\n...да чоп этилган 10:51 18 ноябр 202110:51 18 ноябр 2021\n20 йил давомида АҚШ каби дунёнинг энг кучли давлатига қарши турган, уларнинг Афғонистондан буткул чиқиб кетишига эришган ва яна қайта қудратга қайтган Толибон ким?\nсаҳифа 1 ...нинг 37


ЎзА - 20 КУН. Афвдан тўғри хулоса чиқармаган Қ.С. барибир қамалди\n20 КУН. Афвдан тўғри хулоса чиқармаган Қ.С. барибир қамалди\n14.06.2018 12:20 Чоп этиш версияси\nТошкент вилояти Қибрай тумани Нурафшон маҳалласида Жиноят ишлари бўйича Қибрай тумани судининг очиқ суд мажлиси ўтказилди. Судья Х.Холиқов раислигида бўлиб ўтган сайёр судда Қибрай туманида яшовчи фуқаро Қ.С.нинг жиноят иши кўриб чиқилди.\n21 ёш. Айни ўқиб-изланадиган, ишлаб тоғни талқон қиладиган, оила қуриб бир қўрғонга бош бўладиган, ота-онаси қанотига кириб, рўзғор ташвишларини ўз бўйнига оладиган палла. Қибрайлик Қ.С. ҳам тенгдошлари қатори шу ишларни қилиши мумкин эди. Аммо у адашди, янглиш йўлдан борди.\nЁшликнинг энг гуллаган даври – 18 ёшида Қ.С. суднинг қора курсисига ўтирди. Оғир турдаги жиноят содир этгани учун 2016 йилда Жиноят ишлари бўйича Паркент тумани суди томонидан 7 йил муддатга озодликдан маҳрум этилди.\nКечиримлилик – халқимизга хос фазилат. Ҳамма ҳам адашиши мумкин. Аммо, афвдан тўғри хулоса чиқариш лозим. Акс ҳолда, яна ўша темир панжара. Қаҳрамонимиз Қ.С. ҳам давлатимизнинг халқпарварлиги, кечиримлилигидан баҳраманд бўлиб, 2018 йил 3 апрель куни Жиноят ишлари бўйича Қарши шаҳар судининг ажрими билан ахлоқ тузатиш ишларига жалб этилган эди. Аммо, Қ.С. суд қарорига эътибор қилмай, 20 кунлик қисқа фурсатда эски қиёфасига қайтди. Хусусан, 23 апрель куни З.Ф. нинг уяли алоқа воситасини очиқдан-очиқ, зўравонлик йўли билан олиб қўйиб, яширинишга уринди.\nБузоқнинг югургани сомонхонагача, жиноятчиники эса қамоқхонагача, деган гап бор халқимизда. Қ.С. нинг қисмати ҳам шундай бўлди. Суд барча оғирлаштирувчи ва енгиллаштирувчи ҳолатларни инобатга олиб, унга нисбатан Ўзбекистон Республикаси Жиноят кодексининг тегишли моддаси билан 2 йил муддатга озодликдан маҳрум қилиш жазоси тайинлади.


Ўнлаб мамлакат Британия билан авиақатновни тўхтатди\n27 май 2022, Тошкент вақти: 17:07\nБуюк Британияда коронавируснинг янги штамми тарқагани ортидан 20 дан зиёд давлат бу мамлакатга парвозлар бўйича чекловлар жорий қилди. Улар орасида COVID-19 нинг янги штамми бўйича 10 дан зиёд ҳолат қайд этилган Дания, Италия, Ҳолландия ва Австралия каби давлатлар бор.\nБритания билан авиақатновлар вақтинча чекланиши ҳақида Германия, Чехия, Швеция ва Исроил ҳам билдирган. Франция Британиядан кириб келаётганлар учун ўз чегарасини ёпиб қўйган. Лондон эса Британияни континентал Европа билан боғловчи Ла-Манш бўғози остидаги туннелни ёпган.\nБританиянинг ўзида расмийлар 19 декабрь куни чеклов чоралари тўртинчи даражага, Англия жанубий-шарқи ва Лондонда эса энг юқори даражага чиқарилганини билдирганлар.\nМамлакат бош вазири Борис Джонсон коронавируснинг янги штамми “одатдаги вирус”дан 70 фоизга тезроқ тарқалаётганини қайд этган.\nТиббиёт ходимлари янги штамм тез тарқалаётганига қарамай, унинг инсон ҳаёти учун одатдаги штаммдан кўпроқ хавф туғдирмаслигини ҳамда COVID-19 га қарши эмлов бўйича кўрилаётган чораларга таъсир кўрсатмаслигини иддао қилмоқдалар.


Kutubxona - Anvar Obidjon. O...o...jon (hikoya) / Kiril\nSiz shu sahifadasiz: Anvar Obidjon. O...o...jon (hikoya) / Kiril\nАсар номи О...о...жон (ҳикоя)\n«Жинқарча» боғчасининг ўртанча гуруҳига қоп-қора қошлари бир-бирига туташган, киприклари узун-узун, чароскўз бир болакай келиб қўшилди. Унинг асли исми Олтинбек эди. Бироқ, кўп ўтмай, болачоқлардан тортиб тарбиячиларгача уни «О...о...жон» деб чақирадиган бўлишди...\nБоғчадаги машғулотлар, кўп ҳолларда, гуруҳдагиларни бир жойга жамлаб ўтказилади. Лекин, болаларга озгина эркинлик берилди дегунча, биров ўзича, биров ўртоғи ёки дугонаси билан ҳар ер-ҳар ерда ўйин ўйнай бошлайди.\nБиринчи куни Олтинбек кимга қўшилишни билмай, пича иккиланиб турди. Охири, атлас кўйлакли қўғирчоқнинг дам сочини ёзиб, дам бошқатдан ўриб ўйнаётган қизчага секингина яқинлашди. Ёнроғида чўккалаб, гулдор қоғоздан буклама дўппича ясади-да, қўғирчоққа кийдирмоқчи бўлди. Қизча қўғирчоғини биқинига яшириб, унга хўмрайиб қаради. Олтинбек бундан заррача ўнғайсизланмади, маржон тишларини ярқиратиб кулди. Қизча то қовоқ солишни қўймагунча, шундай жилмайиб тураверди. Қизчада ҳам дўстона кайфият пайдо бўлгандан кейин эса, елкасига беозоргина қўл ташлаб, «чўлп» эткизиб пешанасидан ўпди ва кўз юмганича: «О, о, о!» – деб тебраниб қўйди. Қизча нима дейишини билмай қиқирлаб кулди.\nШунда, нам қумдан уйчалар қуриб ўйнаётгн болалардан бири ёнидаги шеригини туртиб: «Ҳей, Бойҳусан, ҳей, Бойҳусан, қара, анави янги бола опангни ўпди», деб чақимчилади. Бойҳусан қошларини чимирганча даврадан чиқиб келди.\n– Буфотима, ростми? Манави олакўз бола сени ўпдими? – деб сўради у опасидан.\nБуфотиманинг юзи хиёл қизариб, кўзлари ғилдиради. Индамай бошини солинтирди. - Опамни ўпдингми? – энди мушт чигиб, Олтинбекка ўқрайди Бойҳусан.\nОлтинбек Бойҳусаннинг кўзларига самимий боқиб, «мен қурчоғига дўппи ясаб бердим», деди ва унга ҳам жилмайганча тикилиб тураверди. Бундай кўнгли очиқликни кўриб, жангари Бойҳусаннинг аччиғи ўз-ўзидан босила бошлади, тугилган муштлари ёзилиб, қорачиғидан чақнаётган учқун аста-секин сўнди.\n– Дўппи ясаб берсанг, майли, – дея энди босиқ товушда сўз қотди у.\nБу гапдан сўнг Олтинбек ўша мулойим кулги билан Бойҳусанга кафтини чўзди. Бойҳусан ҳам беихтиёр кулимсираб, ошначасига қўл узатди. Ярашиб олишгач, Олтинбек уни қучиб, «чўлп» эткизиб бетидан ўпди:\n– О, о, о!\nБу тўқнашув қандай тугашини қизиқиб кутаётган томошаталаб миттивойлар янги боланинг ғаройиб қилиғидан кулиб юборишди.\n– Мени отим Қайтмасвой, – дея унга илжайиб қўл берди боя «опангни ўпди», деб Бойҳусанга гап ташиган бола. – Менгаям ўртоқ бўласанми? «О, о» қиласанми?\nТеваракдаги болалар ҳам «ке, менгаям ўртоқ бўл», «майли, ошна бўламиз», деб жувиллаганларича уни ўраб олишди. Жовур-жувурларни эшитиб: «Нима гап ўзи, арзандаларим?» – дея ичкаридан боғча опа чиқди.\n– Анави янги бола ҳаммани ўпяпти, – деб ҳиринглади Қайтмасвой.\nБоғча опа: «Нима?» – дея болаларга ҳайрон кўз югуртирди, сўнг Олтинбекка эгилиб: «Бу қанақаси?» – деб сўради. Олтинбек узун киприкларини пирпиратиб, боғча опага одатдагидек ширин табассум қилди. Боғча опанинг ҳам чеҳраси ёришганда, бир сакраб унинг бўйнидан қучди, «чўлп» эткизиб юзидан ўпиб олди. Барча бола чапак урган куйи тенгдан «О, о, о!» – деб қийқириб, Олтинбекка жўр бўлишди.\nБоғча опа, олдинига бироз донг қотиб тургач, тўсатдан очилиб-сочилиб кулишга тушди.\n– Мана, қанақа экан янги боламиз! – деди у кўзида меҳр чақнаб ва Олтинбекни бағрига босиб эркалата кетди. – Ўргилиб кетай сендақа ширинтойдан! Ўзимнинг қулоғичим! Ўпоғичим! О...о...жоним!\nШу бўлди-ю, биров билан жанжаллашиш нималигини билмайдиган Олтинбек ҳаммага бирдек даврадош «О...о...жон»га айланди.\n"http://www.kutubxona.com/wiki/index.php?title=Anvar_Obidjon._O...o...jon_(hikoya)_/_Kiril&oldid=2302" dan olindi


Deutche Welle Туркиялик депутат уйида вафот этган Нодира Қодированинг ўлими воқеасидаги шубҳали маълумотларга эътибор қаратди.\nТОШКЕНТ, 7 окт – Sputnik. Бир неча кун олдин Туркия депутатининг уйида ўзини ўзи ўлдирган ўзбекистонлик Нодира Қодированинг ўлимида гумонлар ортмоқда, деб хабар қилди Deutche Welle нашри.\nХабарда айтилишига кўра, Нодиранинг ўлимида бир неча шубҳали ҳолатлар мавжуд. Биринчидан унинг акаси Муҳаммад Қодиров воқеа жойига етиб келганнида нега уни ичкарига киритишмаган ва касалхонада ҳам кўришга рухсат беришмаган?\nИккинчидан, шунингдек, Нодиранинг ўлимини суриштириш учун ўз ихтиёри биланн иш бошлаган кўнгилли адвокат Мюйде Тозбей ушбу ишда тергов амалиётига зид равишда кўплаб хатога йўл қўйилганини айтмоқда:\nНега Нодиранинг атрофида бўлган кишиларнинг бармоқ излари олинмаган?\nНега Нодиранинг танасида бўлган қўл излари ва бошқа излардан намуна олинмаган?\nНега Нодира танасида ДНК ва жинсий алоқа излари текширилмаган?\nНега унинг хонасидан, ДНК, соч ва қўл излари, шубҳали предметлар олинмаган?\nНодира вафот этган ҳолатининг техник жиҳатлари: отиш бурчаги, масофалари ўрганилмаган;\nНодира ўлимидан кейин олинган суратда нега қурол журнал ичида, бунинг сабаби аниқланмаган.\nЭслатиб ўтамиз, ушбу ишда Туркия полицияси журналистларга ҳеч қандай қўшимча маълумот бермаган. Депутат Ширин Унал ҳам Бош прокурорга берган кўрсатмасидан бошқа маълумот хабар қилмаган.\nНашр хабарига кўра, айни дамда Нодира Қодированинг жасади Ўзбекистонга олиб келинган ва суд-тиббий экспертизаси ўтказилмасдан дафн этилган. Унинг қариндошлари журналистлар билан алоқа қилишдан воз кечишмоқда.


Видео: Ваҳима ва шов-шув қилманг, мутаҳассислардан сўранг!\nШу кунларда ижтимоий тармоқларда “Олмалиқ КМК” АЖ Мис эритиш заводи (МЭЗ) шлакини ихтисослаштирилган шлак ағдармаларига тўкиш жараёни тасвирга олинган ролик тарқалди. Унда муаллиф мазкур соҳанинг мутаҳассиси бўлмаганлиги сабабли ортиқча эҳтиросларга берилиб, “Даҳшат, экологиямизга зарар эмасми бу?!” сарлавҳаси билан омма эътиборига ҳавола қилган.\nУшбу вазиятга ойдинлик киритсак.\nШлаклар мис эритиш ишлаб чиқаришишинг техноген чиқиндилари ҳисобланади. шлак қуймаси сақланадиган ағдарма яқин посёлкадан (Тошкент вилояти, Олмалиқ ш.) 7,5 км масофада жойлашган бўлиб, вилоят ва давлат аҳамиятига эга бўлган автомобил йўлларидан узоқда жойлашган. Ағдарма МЭЗ билан техник мақсадлар учун мўлжалланган темир йўл линияси орқали уланади. Иншоот 1958 йил 17 майда МЭЗ билан комплекс лойиҳаланган ва 1964 йилдан буён фаолият кўрсатиб келмоқда. Лойиҳага кўра, шлак қуймаси учун ажратилган майдон 57,5 гектарни ташкил этади.\nРеспублика умумий макроиқтисодий кўрсаткичларининг ўсиш динамикасида ЯИМ нинг муҳим қисми бўлган саноатнинг ўсиши алоҳида аҳамиятга эгадир. Ўсиш суръатини сақлаш бутун ишлаб чиқариш циклига комплекс ва инновацион ёндашувни талаб этади. Хом-ашёни қайта ишлашга комплекс ёндашув минералогик хом-ашёнинг дастлабки шакли ва тузилишидан эмас балки саноат чиқиндиларидан фойдаланишни, яъни улардан қимматбаҳо компонентлар олишни талаб қилади.\n“Олмалиқ КМК” АЖда ҳам техноген чиқиндиларни қайта ишлаш, улардан фойдаланиш ва йўқ қилиш бўйича бутун саноат цикли шакллантирилган.\nИшлаб чиқариш режаларига мувофиқ шлак ағдармасининг ўртача йиллик ўсиши 800-900 минг тоннани ташкил этади. Ҳисобот даври учун 1964 йилдан бошлаб ағдармани шакллантирилганини инобатга олган ҳолда 2020 йил 1 август ҳолатига кўра, шлак заҳираси 7,9 млн. тоннани ташкил этади.\nСўнгги йилларда “Олмалиқ КМК” АЖ да ишлаб чиқаришнинг кескин ўсиши ва саноат чиқиндиларини қайта ишлаш бўйича инновацион технологияларни жорий этилиши кузатилмоқда, хусусан, 2-сонли Мис бойитиш фабрикасида (МБФ-2) шлакни қайта ишлаш йилига 650 минг тоннани ташкил этмоқда. Ушбу технологик цикл амалда чиқиндиларсиз ҳисобланади, чунки бойитиш фабрикасида шлакларни қайта ишлаш вақтида кейинчалик мис концентратини олиш учун мис бирикмалари жалб қилинади ва ишлаб чиқариш чиқиндилари цемент ишлаб чиқаришда қўшимча темир моддаси сифатида қўллаш мақсадида цемент заводларига юборилади. Бойитиш фабрикасида шлакларни қайта ишлаш жараёни хом ашё учун маълум ҳарорат параметрларини талаб қилади, шунинг учун суюқ шлаклар совутиш ва ундан кейинчалик қайта ишлашда фойдаланиш мақсадида шлак ағдармаларидаги махсус ариқларга қуйилади.\nШунингдек, бизнинг Филиал “Олмалиқ КМК” АЖ нинг техноген чиқиндиларни кейинчалик қайта ишлаш бўйича турли лойиҳаларида иштирок этади. Масалан,460 миллион сўмлик хўжалик шартномаси асосида ишлаб чиқаришнинг техноген чиқиндиларидан рангли, қимматбаҳо ва ноёб металларни ажратиб олишнинг инновацион технологияси ишлаб чиқилмоқда. Жанубий Кореянинг “SEBINE Technology” компанияси, “KITECH” илмий-тадқиқот институти ва “KEIMYUNG UNIVERSITY” билан ҳамкорликда “Олмалиқ КМК” АЖ техноген чиқиндиларини комплекс қайта ишлаш лойиҳаси ишлаб чиқилмоқда.\nТаъкидлаш жоизки, “Олмалиқ КМК” АЖ ҳар йили Ўзбекистон Республикаси Геология ва минерал ресурслар Давлат қўмитаси ҳамда Саноат хавфсизлиги давлат қўмитаси томонидан тасдиқлаш учун техноген чиқиндиларнинг ҳолати ва таркиби бўйича ҳисобот ҳужжатларини тайёрлайди. Ушбу давлат қўмиталари шлак ағдармаларида шлакларни сақлаш шароитларини автоном назорат қилади ва мониторингини олиб боради.\nБаъзи “Экологик экспертлар” томонидан вазиятни бўрттирилиши масаласига қуйидагиларни аниқ айтиш мумкин:\nБиринчидан, суюқ шлак – “Лава” эмас.\nИккинчидан, “Эксперт” бу видеоматериални ўз мулоҳазалари билан ўртага ташлашдан олдин, ҳеч бўлмаганда, томошабинлар бўлаётган воқеалар тафсилотини тушуниши учун қаердадир ёритилган кузатув материалларини кўрсатиб ўтиши лозим эди.\nУчинчидан, шлак тупроққа чуқур кириб бориш хусусиятига эга эмас ва шунга мос равишда атроф-муҳитни, жумладан грунт сувларини ифлослантира олмайди.\nТўртинчидан, ушбу технологик цикл 50 йилдан ортиқ фаолият кўрсатиб келмоқда, шлакларни кейинги қайта ишлаш фақат сўнгги йилларда йўлга қўйилганлигини инобатга оладиган бўлсак, бу жараён атроф-муҳитга сезиларли салбий оқибатларни келтириб чиқармайди деган хулоса табиий равишда шаклланади.\n«МИСиС»нинг Олмалиқ шаҳридаги филиали директори\nЎзбекистон янгиликлари » Жамият » Видео: Ваҳима ва шов-шув қилманг, мутаҳассислардан сўранг!


ЧЕКЛОВЛАР ЯНАДА КУЧАЙТИРИЛДИ - Ўзбекистон овози газетаси\nСоғлиқни сақлаш вазирлиги 2020 йил 14 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 13872 (+281) нафарни ташкил этганлиги тўғрисида маълумот берди.\nЯнги касалланиш ҳолатларининг 201 нафари Тошкент шаҳрида (шундан 50 нафари коронавирусга чалинганлар билан мулоқотда бўлиб, карантинга олинган фуқаролар орасида, 151 нафари аҳоли орасида), 21 нафари Қашқадарё вилоятида, 20 нафари Самарқанд вилоятида, 15 нафари Навоий вилоятида, 6 нафари Қорақалпоғистон Республикасида коронавирусга чалинганлар билан мулоқотда бўлиб, карантинга олинган фуқаролар орасида, 15 нафар Наманган вилоятида (шундан 13 нафари коронавирусга чалинганлар билан мулоқотда бўлиб, карантинга олинган фуқаролар орасида, 2 нафари аҳоли орасида), қолган 3 нафари Жиззах вилоятида аҳоли орасида аниқланган. Айни пайтда юртимизда коронавирус инфекциясига чалинган фуқаролардан 8030 нафари соғайган.\nБугун мамлакатимизда 5778 нафар беморга шифокорларимиз томонидан белгиланган стандартлар бўйича даво чоралари кўрилмоқда. Улардан 53 нафари оғир, 7 нафари эса ўта оғир аҳволда.\nАхборот ва оммавий коммуникациялар агентлиги ҳузуридаги штабида Коронавирус тарқалишини олдини олиш ва аҳоли саломатлигини таъминлаш борасида ўтказилган брифингда Коронавирусга қарши курашиш махсус комиссияси аъзоси Ҳабибулла Оқилов Карантин чекловларининг оширилгани сабабларини қўйидагича изоҳлади:\n— Карантин чекловлари юмшай бошлагандан кейин касалланиш сони кескин ортиб борди. Бугунги кунда клиникаларимизда 5 мингдан ортиқ ўринда коронавирусга чалинган беморлар даволанмоқда. Бу жуда катта рақам. Энди 20 кун уйда ўтирсак, зарарланиш занжирини уза олсак, беморлар сони ҳам камаяди.\nИлгари зарарланиш асосан чет элдан қайтарилган ватандошларимиз орасидан чиққан бўлса, эндиликда касалларнинг тенг ярми аҳоли орасидан аниқланяпти. Кунига 300-400 нафардан ортиқ бемор аниқланяпти. Касалланганларнинг ҳаётдан кўз юмиш ҳолати кўпайди. Аҳвол шу тарзда кетса, минг ўринли шифохона уч-тўрт куннинг ўзида тўлиб кетиши, тиббиёт ходимлари ҳеч нарсага улгуролмаслиги, наинки соғлиқни сақлаш тизими, иқтисодиёт ҳам танг аҳволда қолиши, издан чиқиб кетиши ҳеч гап эмаслигини воқеалар жараёнидан англаш мумкин.\nБундан ташқари, ижтимоий тармоқларда коронавирусни аниқлаш учун Хитойдан келтирилган тестлардан инфекция юқаётгани ҳақида шов-шувли хабарлар тарқалмоқда. Бу қанчалик ҳақиқат эканлигига мутахассис изоҳ берди.\nЎзбекистон Республикаси Вазирлар Маҳкамаси ҳузуридаги Санитария-эпидемиология назорати давлат инспекцияси бошлиғи, Республика бош давлат санитария инспектори Нурмат Отабеков бу ҳолатга ойдинлик киритди:\n– Биринчидан, тест системаси вирусни ўта сезувчан реактив бўлиб, унга ҳеч қандай инфекцияни жойлаштириб бўлмайди. Шунинг учун Хитойдан келтирилган тестлардан коронавирус юқаётгани ҳақидаги гаплар асоссиз.\nТест системаларидан касаллик юқмайди. Бироқ баъзан ушбу тестларнинг сезгирлиги паст бўлиши мумкин. Бундай ҳолларда касаллик юқмаган тақдирда ҳам, касаллиги борларга «манфий», касаллиги йўқларга «мусбат» деган жавоб берилиши эҳтимоли бор. Шунинг учун амалиётда қўлланилишидан аввал барча тестлар сезгирлик нуқтаи назаридан текширувдан ўтказилади.\n«COVID-19 пандемияси даврида чеклаш тадбирларини қўлланиши шароитида давлат идоралари ва бошқа ташкилотлар, шунингдек тадбиркорлик субъектларининг фаолиятини ташкил қилиш тўғрисида»ги вақтинчалик санитария қоида ва меъёрларининг янги таҳрири эълон қилинди.\nЯнги таҳрирда пандемия шароитида деҳқон бозорлари қай тарзда фаолият юритишига оид бир қатор янги қоида ва меъёрлар белгиланган.\nУнга кўра, деҳқон бозорларида, шу жумладан, бозор ҳудудидан ташқарида жойлашган йирик озиқ-овқат дўконларида савдо ижтимоий масофа (2 метр) сақланган ҳолда ташкил этилади.\nҲар бир бозорга киришда «дезинфекция туннели» ва санитария постлари, дезинфекция гуруҳлари ташкил этилиб уларнинг вазифалари қуйидагилар этиб белгиланди:\n– бозор ҳудудига кирган шахсларни дезинфекция қилиш (сотувчилар, харидорлар, бозор ходимлари ва бошқалар);\n– иситма ёки касалликнинг бошқа белгилари бўлган шахслар аниқланганда ваколатли органларга дарҳол хабар бериш;\n– бозорлар ҳудудларини кун давомида (2-3 марта) дезинфекция қилиш;\n– карантин чоралари талабларига мувофиқлигини текшириб бориш (тиббий ниқоблар, қўлқоплар мавжудлиги, сотувчилар ва ходимлар учун).\nОзиқ-овқат дўконларининг кириш қисмида махсус тўсиқлар (стол, стул, доска ва бошқалар) ташкил этилади ва савдо фаолияти махсус «дарча»дан амалга оширилад... Шунингдек, санитария қоида ва меъёрларининг янги таҳририда яна бошқа меъёрлар белгилаб қўйилган.\nКоронавирус ҳаводан юқиши мумкинми? Бу ҳақида нималарни билиш муҳим?\nМазкур масала бўйича бир неча ойлар давомида олиб борилган тадқиқотларда коронавируснинг ҳаво-томчи орқали юқиши аниқланди. Кейинги пайтларда эса ҳаво орқали юқиш жараёни қандай содир бўлиши ҳақидаги тадқиқотлар олиб борилмоқда.\nМутахассисларнинг фикрича, “COVID-19” болаларда, одатда, симптомларсиз, 96 фоизга енгил шаклда кечади. Лекин шунга қарамай, болаларга алоҳида эътибор бериш талаб қилинади.\nЯнги турдаги коронавирусдан тузалиб кетганлар сони дунё бўйича 7 миллион кишидан ошди, деб маълум қилди Жонс Хопкинс университети. (Мазкур тадқиқот маркази федерал ва маҳаллий ҳукумат, шунингдек ОАВ ва бошқа манбалар тарқатган маълумотларни умумлаштириб боради).\nУниверситет маълумотига кўра, ҳозиргача COVID-19 инфекциясидан бутунлай соғайиб кетганлар сони дунё бўйича 7 миллион 5 минг 452 кишига етган. Пандемия 565 минг 178 бемор ҳаётини олиб кетди.\nЖаҳон соғлиқни сақлаш ташкилотининг сўнгги маълумотларига кўра, ҳозиргача дунё бўйича жами 12 миллион 720 минг 28 кишининг коронавирусга чалингани аниқланган.\nРоссияда COVID-19 инфекциясига қарши вакцина қачон тасдиқланиши маълум қилинди\nРоссиядаги тўғридан-тўғри инвестициялар фондининг (РТИФ) маълум қилишича, коронавирусга қарши Россияда ишлаб чиқарилаётган вакцина ёз охирларида, кузнинг бошларида тасдиқланади.\nМазкур фонд раҳбари Кирилл Дмитриевнинг «Россия 1» каналига маълум қилишича, ҳозир Гамалея институтида вакцина ишлаб чиқаришни йўлга қўйиш устида фаол иш олиб борилмоқда.\nДмитриевнинг айтишича, COVID-19 қарши муолажада қўлланиладиган Россиянинг «Авифавир» ва Американинг «Ремдесивир» дориларини солиштирди. Россияда ишлаб чиқарилган препарат «Ремдесивир»дан самаралироқ ҳамда арзон ҳам, қолаверса у инъекция учун ампула шаклида эмас, балки таблетка кўринишида етказиб берилади.\nХабарда айтилишича, коронавирусга қарши вакцина ҳозир Россия мудофаа вазирлигига қарашли Бурденко номидаги госпиталда ҳамда Сеченовск тиббиёт университетида кўнгиллиларда синаб кўрилмоқда.\nМудофаа вазирлигининг маълум қилишича, вакцинанинг клиник синови ниҳоясига етмоқда. 15 июлда шифокорлар кўнгиллиларнинг биринчи гуруҳига жавоб беради. Мудофаа вазирлигининг маълумотига кўра, уларнинг аҳволи ҳозир яхши, «соғлиғидан шикояти йўқ, салбий реакция ёки кўнгилсиз ҳолатлар кўзга ташланмаган».\nCOVID-19 билан боғлиқ дунёдаги вазият ёмонлашаётгани маълум қилинди\nЖаҳон соғлиқни сақлаш ташкилоти (ЖССТ) раҳбари Тедрос Гебрейесуснинг маълум қилишича, коронавирус билан боғлиқ дунёдаги вазият ёмонлашмоқда ва аксарият мамлакатлар вазиятни ҳамон назоратга ололгани йўқ.\nАҳвол тобора ёмонлашмоқда. Ҳозиргача ЖССТ 12 миллион кишининг COVID-19 инфекциясига чалинганини рўйхатга олган. 565 мингдан ортиқ ўлим қайд этилди. Пандемия борган сари тезлашмоқда.\nХабарда айтилишича, сўнгги олти ҳафтада жами касалланганлар сони икки баробарга ортган.Бу маълумотлар ҳаммамизни тегишли хулосалар чиқариб олишга ундайди.


Абдулазиз Комилов Ҳиндистон ва Эрон ТИВ...\n12.02.2018 13:41 0 1862\nЖорий йилнинг 10 февраль куни Теҳрон шаҳрига ташриф буюрган Ўзбекистон Республикаси Ташқи ишлар вазири Абдулазиз Камилов Эрон Ислом Республикаси Ташқи ишлар вазири Жавад Зариф билан учрашди. Бу ҳақда ТИВ ахборот хизмати хабар берди.\nМузокараларда сиёсий, савдо-иқтисодий, транспорт-коммуникация, инвестицион, маданий-гуманитар ва бошқа соҳалардаги икки томонлама муносабатларнинг ҳолати ва истиқболлари муҳокама қилинди. Вазирлар томонларни қизиқтирган барча соҳаларда Ўзбекистон-Эрон алоқаларини мустаҳкамлаш ва кенгайтиришдан манфаатдор эканликларини тасдиқладилар.\nЭрон Ташқи ишлар вазири билан учрашув\nУчрашувда БМТ, ШҲТ ва бошқа халқаро ташкилотлар доирасида ҳамкорлик қилиш масалаларига ҳам эътибор қаратилди.\nШунингдек, бугун, 12 февраль куни Деҳли шаҳрида амалий ташриф билан бўлиб турган Абдулазиз Комилов Ҳиндистон Республикаси Ташқи ишлар вазири Сушма Свараж билан ҳам учрашув ўтказди.\nЭрон Ҳиндистон Ташқи ишлар вазирлиги Абдулазиз Комилов\nЖамият 23/08, 15:10


Табрик « Ўзбекистон Халқ Ҳаракати\n12 April 2014 - 15:36\nБугун ўзбек мухолифатининг кўзга кўринган арбоби, ЭРК партияси Марказий Кенгаши аъзоси Абдулла Абдураззоқ 70 ёшга тўлди.\nБу инсонннинг ҳаёт йўли Совет Иттифоқи қулаб, мустақилликка чиққан бир ўлка фуқороси бўлган ўзбек мунавварининг машаққатли йўлидир. Абдулла Абдураззоқ олим, педагогика фанлари номзоди ва яхшигина шоир ҳамдир.\nАбдулла Абдураззоқнинг энг диққат тортган фазилати нима деб сўралса, ватан ва миллат йўлидаги хизматда фидоийликдир, деб жавоб бериш мумкин. Унинг бу рухдаги шеьр ва достонлари ватанда кенг ўқувчи оммасига таниш бўлмаса-да, муҳожиротдаги ўзбеклар ичида анча-мунча шов-шувга сабаб бўлди. Ўзбекистондаги аксилинсоний режимга қарши ёзилган шеърий памфлетлар хали ҳам ўқувчиларнинг ёдида.\nАбдулла ака, таваллуд кунингиз қутлуғ бўлсин, юз ёшга киринг, ватан хизматида чарчаманг!\nЭРК ПАРТИЯСИНИНГ МАРКАЗИЙ КЕНГАШИ


«Барча партиялар ҳукуматга ўз сўзини айта олиши керак» — ЎзЛиДеП раҳбари билан суҳбат\nЖорий йилнинг декабрь ойида Олий Мажлиснинг Қонунчилик Палатаси, Халқ депутатлари вилоят, туман ва шаҳар Кенгашларига сайловлар бўлиб ўтади. Одатда сиёсий жараёнларда ўзларини сездирмайдиган Ўзбекистонда мавжуд бешта партия бугунги кунда анча фаол. Турли тадбирлар уюштиришмоқда, сайловолди тарғиботга эътибор бермоқдалар.\nАна шундай қизғин кунларда муштарийлар ва ўзимизни қизиқтирган саволларга жавоб топиш мақсадида Тадбиркорлар ва ишбилармонлар ҳаракати – Ўзбекистон Либерал-демократик партияси ЎзЛиДеП Сиёсий кенгаши ижроия қўмитаси раиси Актам Ҳайитов билан суҳбатлашдик.\n— Нега аҳолининг кўпчилик қисми партиялар дастури, фаолияти ўртасидаги фарқни тушунмайди?\n— Чиндан ҳам шундай. Ижтимоий сўровномаларда ҳам халқимизнинг бу борадаги билими етарли эмаслиги ўз исботини топган. Буни бартараф этишнинг йўли битта – тарғибот-ташвиқот ишларини кучайтириш, партиялар дастурлари билан яқинроқ таништириш. ЎзЛиДеП мисолида айтадиган бўлсам, ёпиқ эшиклар ортида ўтказиладиган тадбирлар ўз самарасини бермаслигини аллақачон англаб етганмиз. Мана, ҳозир ҳам тадбирдан келяпман. Имкон қадар энг қуйи бўғинлар, тадбиркорлар, фермерлар, ишбилармонлар, зиёлилар, ёшлар, хотин-қизлар, ҳаётда, ишда катта тажриба орттирган инсонлар билан ишлаяпмиз. Бир нарсани ишонч билан айта оламанки, ЎзЛиДеП халқимиз кўпроқ танийдиган ва уйма-уй, маҳаллама-маҳалла юриб, аҳолимизни қийнаётган муаммоларини ечишга кўмаклашаётган, амалий ишлар партиясидир.\nЎзЛиДеП Сиёсий кенгаши ижроия қўмитаси раиси Актам Ҳайитов\n— Коалициялар тузиш бўйича хориж тажрибаси бизда қўлланилиши мумкинми?\n— Хорижда кичик партиялар ўзаро бирлашади ёки йирик партия қанотига киради. Бизда ҳам бундай тажриба қўлланган. Олдинги сайловлардан кейин ҳукуматни шакллантириш учун коалиция тузилган. Бундан ташқари, қандайдир йирик стратегик масалалар, умумхалқ давлат дастурлари устида иш олиб борилганида ўзаро манфаатли ҳамкорлик қилинади.\n— Актам Ҳайитовга муносиб рақиб...\n— Ҳамма партияларнинг дастури билан танишман, лидерларини яхши биламан. Йирик партиялардан бири бу ХДП, жойларда ҳам вакиллари жуда кўп. Лекин йўналишларимиз бошқа-бошқа. ХДП кўпроқ ижтимоий ҳимояга аҳамият беради. ЛиДеП ғояларини яхши биласиз – инсонлар учун муносиб, эркин ҳаёт, соғлом рақобат, тадбиркорлик, ишбилармонликни ривожлантириш, фуқаролик жамияти, барчага ўзини кўрсатишга имкон яратиш, иқтисодий фаровонлик каби қатор йўналишлар қамраб олинган. Мана шулар тўғри йўлга қўйилса, ижтимоий ҳимоя ҳам ўз-ўзидан изига тушиб кетади.\nБир нарсани таъкидлашни истардим – биз ҳукуматга таъсир ўтказиш кучига эга бўлган партиямиз! Янги қонунлар, ташаббуслар, амалий таклифлар, парламент, ҳудудлардаги депутатларимиз, ҳукуматдаги вакилларимиз, сиёсатчи ва амалиётчиларимиз орқали партия дастуридаги вазифаларни амалга оширяпмиз. Бизнинг партия ҳукумат идоралари билан бирга Ўзбекистон Республикасини 2017-2021 йилларда ривожлантириш стратегиясида бешта устувор йуналишларни амалга оширишда ҳам масъулликни ўз зиммасига олган. Мисол тариқасида кўплаб ташаббусларимиздан бири сифатида шу йил август ойида хорижда меҳнат қилаётган фуқароларимизни қўллаб-қувватлаш бўйича қабул қилинган Президент Фармони, 100га яқин янги қонунлар қабул қилинишида, «Ҳар бир оила тадбиркор», «Обод қишлоқ», «Обод маҳалла» дастурларини ҳаётга татбиқ этиш борасида бизнинг партия ташаббускор эканини айтиб ўтишни жоиз деб ҳисоблайман.\nЎзЛиДеП Абдулла Ариповни Ўзбекистон бош вазирлигига номзод сифатида кўрсатди\nАктам Хаитов ЎзЛиДеП фракцияси раислигига тасдиқланди


17:12 / 24 март 634 pdf Ўқиш режими + -\nТурли нарсаларнинг, масалан, китоб, мақола ёзиш, эшиттириш, кўрсатув тайёрлаш, ихтиролар қилиш ва шунга ўхшаш нарсаларнинг муаллифлик ҳуқуқини – ҳаққини ҳимоя қилиш дунё бўйича кенг тарқалган. Мана шу маънога Исломда қандай қаралади?\nБу саволга жавоб беришдан олдин шуни айтиб ўтиш керакки, муаллифлик ҳаққи, ҳақиқатан, дунё бўйича тан олинган ҳақ. Муаллифнинг ҳуқуқини поймол қилишга ҳеч кимнинг ҳаққи йўқ, балки бу нарса барча давлатларнинг қонуни бўйича жазога тортиладиган жиноят ҳисобланади. Ислом динида бунга қандай назар билан қаралади? Жавобни батафсил айтишдан олдин ҳозирги кундаги аҳволимизга назар солишимиз керак. Айниқса, динни маҳкам тутишни даъво қилаётган, диний адабиёт ва шунга ўхшаган нарсалар билан савдо қилаётган жамоани, ўша ишда иштирок этадиган одамларнинг ҳолатини алоҳида кўриш керак бўлади. Чунки бу соҳада муаллифлик ҳаққи нима эканлигини умуман эътиборга олмайдиган одамлар 100 бўлмаса ҳам 95 фоизни ташкил қилади. Улар: «Муаллифнинг ҳаққи йўқ, ким қўлига нима тушса, шуни кўпайтириб сотса, динга хизмат қилаётган бўлади», деган даъвони қилишади. Ўзларини тақводор қилиб кўрсатишади, намоз ўқиб, рўза тутаётганлик даъвосини қилишади, Худонинг йўлида хизмат қилаётганлик даъвосини қилишади, лекин ўзларидан кўпроқ Аллоҳнинг йўлида хизмат қилаётган, китоб ёзаётган, кечалари ухламасдан кўзининг нурини тўкиб, йиллар давомида йиғиб-териб, ёзиб, китоб ҳолига келтириб, бозорга қўйган ёки сотиб, ўз меҳнатининг самарасини бир оз кўрмоқчи бўлган кишиларнинг ҳаққини ваҳшийларча поймол этишади. Қўлга тушган китобни иложи борича ўғрилик йўли билан, суратини олиб, кўпайтириб, сотишга ҳаракат қилишади. Муаллиф бечора ўзи чоп қилдирган китобини сота олмай ўтираверади, улар ўғирликдан бўлганлиги ва ўзларига арзон ёки бепул тушганлиги учун тезроқ пул қилиш мақсадида, хоҳлаган нархида сотиб, муаллифнинг ҳаққини поймол қилишади.\nШунингдек, овоз тасмалари, компьютер дискетлари ва бошқалар савдосида ҳам мана шу ҳолни кўриш мумкин. Буларнинг ҳаммаси жуда ҳам ноқулай бир ҳолат, ниҳоятда оғир мусибат ҳисобланади. Ана шу ҳолат, албатта, мусулмон уламоларини ҳам ташвишга солган ва Маккаи Мукаррамадаги Ислом Фиқҳи академияси ушбу масалани алоҳида кўриб чиқишга мажбур бўлган. Ҳозирги кунимизнинг кўзга кўринган катта уламолари аъзо бўлган бу фиқҳ академиясида муаллифлик ҳаққи тўлалигича, батафсил кўриб чиқилганидан сўнг, мусулмон умматига, мўмин-мусулмонларга қарата ўзларининг қарорларини чиқариб, муаллифларнинг муаллифлик ҳуқуқлари тўғрисидаги баёнотни берганлар. Ана шу баёнотда қуйида биз сўзма-сўз таржима қиладиган маънолар ифода қилинган.\n«Баъзи пайтларда муаллиф ўзининг бутун умрини бир фойдали китоб таълиф қилишга сарфлайди. Ва ундан фойда кўриш учун нашр қилади. Шунда бошқа бир одам келиб, ҳалиги китобдан бир нусхани олади-да, ҳозирги замонда чиққан осон воситалар орқали ё чоп қилади, ё суратга олдириб, у ҳам сота бошлайди. Унинг сотиши, албатта, муаллифнинг йўлини тўсади, унга қарши бир одамга айлантиради, ана шунинг оқибатида ҳалиги одам ҳеч қандай таълифга аралашмасдан, заҳматини чекмасдан, бировнинг меҳнати самарасини кўришга ўтади. Баъзи бировлар бу китобни бепул тарқатишлари ҳам мумкин. Лекин ана шу бепул тарқатиши билан унинг ўзи шуҳрат қозонади, шуҳрат қозониш йўлида эса муаллиф бечоранинг чарчагани, ҳоригани, қилган меҳнати, хатти-ҳаракатининг ҳаммасини зоега чиқаради. Мана шу фикрни ихтиро қилувчилар ҳақида ҳам айтиш мумкин. Бундай нарсалар бўлаверганидан кейин илмли, заковатли, китоб таълиф қилишга, ихтиро қилишга қудрати етадиган одамларнинг ҳимматлари пасаяди. Чунки улар ўзларининг меҳнатлари самарасини кўрмайдилар, бошқалар унинг меҳнатини қўлидан юлиб, тортиб оладилар ва ўзларининг фойдасига ишлатадилар, тижорат қиладилар, муаллифнинг йўлини тўсадилар. Ҳолбуки, у «тижоратчилар» бу китобнинг ёки ихтиронинг дунёга келишида ҳеч нарса сарфлаганлари йўқ, буни хаёлларига ҳам келтирмаганлар. Замон ўзгариши билан, вазиятлар ҳам ўзгарди, янги-янги нарсалар чиқарилди, эндиликда ҳар ким ўзининг қилган меҳнатининг самарасини кўриши керак. Муаллиф ёки ихтирочи ҳам ўзи таълиф қилган асари ёки ихтиро қилган нарсасининг ҳақдори бўлиши вожибдир. Бу ҳуқуқ ана шу муаллифнинг шаръий мулки ҳисобланади, бирор киши унга тажовуз қилмаслиги керак, унинг изнисиз кўчирмаслиги, чоп қилмаслиги, сотмаслиги керак. Ана шу нарсаларнинг ҳаммаси – китоб бўлсин, бошқа бўлсин, асосан, шариатга тўғри келадиган, залолатга бошламайдиган нарсалар бўлиши шарти билан, албатта. Шунингдек, ўша ёзилган нарсани нашр қилган ношир ҳам муаллифнинг шериги бўла олмайди, у фақат муаллиф нимага аҳдлашган бўлса, шу аҳдга ҳақли холос, бошқа нарсага ҳаққи йўқ. Муаллифнинг изнисиз ношир китобнинг мазмунига ўзгартириш киритиши мумкин эмас ёки бирон ерини бошқача қилишга ҳаққи йўқ. Муаллифлик ҳуқуқи мерос бўлиб қолади, яъни муаллифнинг меросхўрларига ҳуқуқ ҳам мерос бўлиб қолади. Ана шу нарсаларнинг ҳаммаси халқаро шартномаларда ўз аксини топган, мана шу нарсаларнинг ҳаммасини мўмин-мусулмонлар амалга оширишлари керак, шариатга хилоф ишларни қилмаслик лозим, бу нарсаларнинг ҳаммасини жойига қўйиш вожиб ҳисобланади».\nМана, муаллифлик ҳуқуқи ҳақидаги Ислом Фиқҳи академияси уламолари чиқарган қарор. Бу қарор жуда муҳим бир ҳужжат ҳисобланади. Ҳар бир мўмин-мусулмон кимса муаллифнинг ҳаққини, ихтирочининг ҳаққини ҳурмат қилиши керак. Муаллифнинг ҳаққини поймол қилиш худди бир одамнинг бир жойга тўплаб қўйган мол-мулкини ўғирлаш билан баробар бўлади. Ана шуни ўғирлаб, олиб чиқиб сотиб, пул қилган одам қанчалик гуноҳкор бўлса, муаллифнинг изнисиз ундан беркитиб, китобини чоп қилиб ёки бошқа асарини бошқа услуб билан кўпайтириб сотаётганлар бировнинг молини ботил йўл билан еяётган ва қиёмат кунида қоринларига оловни ейдиган шахслардан бўлади. Муаллиф изнисиз, ўғирликча унинг ҳуқуқини юлиб олиб, унинг ҳуқуқини тортиб олиб савдо қилаётганлардан нарса сотиб оладиганлар ҳам ўйлаб қўйишлари керак. Чунки бизнинг шариатимизда ўғирланган, ғасб қилиб тортиб олинган молларни сотиб олишга рухсат йўқ, улар ҳаром бўлади.\nШунинг учун ана шундай ўғрилардан, муттаҳамлардан, бировнинг ҳаққини тортиб олганларнинг маҳсулотини сотиб олишдан ҳам ҳазар қилиш лозим. Балки асл нусхани, ҳалол, тер тўкиб, меҳнат қилиб, йиллар давомида бутун билимини, ақлини, заковатини, кучини, қудратини сарфлаб, маълум бир асарни юзага келтирган инсоннинг китобини ва бошқа маҳсулотларни сотиб олиб, улардан фойдаланилса, савоб йўлида тўғри иш қилиш бахтига муяссар бўлинади, ҳамма нарса ҳалол-пок, яхши бир суратда амалга ошган бўлади.\nАллоҳ субҳанаҳу ва таоло Ўзи барчаларимизга инсоф-тафвиқ берсин, жумладан, муаллифларнинг, ҳақдорларнинг ҳуқуқини поймол қилиб, мол, пул топишнинг йўлига кириб олганларга ҳам инсоф берсин, ҳаммамизга Аллоҳнинг шариатига амал қилиб, ҳалол, пок ризқ билан ризқланиб юришимизда Аллоҳ таолонинг Ўзи мададкор бўлсин.\n12:09 / 24 март 2195\n17:09 / 24 март 1506\n2199 07:10 / 25.04.2019\n2369 10:00 / 31.05.2019\n1449 10:20 / 31.01.2019\n1999 21:30 / 05.03.2019


ЎзА - Доктор Маримуту Надасон: "Ўзбек халқи ҳукумати атрофида жипслашиб, коронавирусни енгишига ишонаман"\nДоктор Маримуту Надасон: "Ўзбек халқи ҳукумати атрофида жипслашиб, коронавирусни енгишига ишонаман"\nШу кунларда бутун жаҳон коронавируснинг мисли кўрилмаган пандемиясига дуч келмоқда, у деярли барча мамлакатларга тарқалиб бўлди. Ушбу мамлакатлар халқлари вирусни жиловлаш ва йўқ қилиш йўлида курашмоқда. Барчамизнинг биргаликдаги саъй-ҳаракатларимиз натижасида уни тез орада енгишимиз ва ҳаёт карантиндан сўнг яна ўз изига тушиб кетишига ишонаман.\nМен 2020 йил 15 – 18 январь кунлари Тошкент ва Самарқанд шаҳарларида бўлиб ўтган Биринчи Европа ва Осиё мамлакатлари истеъмолчилари форумида қатнашиш учун гўзал мамлакатингизга борган ва унинг ажойиб халқи билан учрашиш бахтига муяссар бўлган эдим. Ўша форумда ўнлаб халқаро экспертлар ҳамда турли мамлакатларнинг давлат ва нодавлат истеъмолчилар ташкилотлари вакиллари иштирок этиб, истеъмолчилар ҳуқуқини ҳимоя қилиш борасидаги долзарб муаммоларни ҳал этишга қаратилган масалаларни муҳокама қилган эди. Ўша масалалар пировардида бутун дунёда истеъмолчилар ҳуқуқини ҳимоя қилишни яхшилашга муносиб ҳисса бўлиб қўшилиши шубҳасиз.\nҚайд этиш жоизки, «БМТнинг истеъмолчилар ҳуқуқини ҳимоя қилишнинг етакчи принциплари”дан бири “истеъмолчиларни уларнинг саломатлиги ва хавфсизлигига путур етказиши мумкин бўлган хавфлардан ҳимоя қилишдир”. Шунинг учун Жаҳон истеъмолчилар ташкилоти коронавирусни тийиб туриш, тарқалишига йўл қўймаслик ва бартараф этиш йўлида қўлидан келган барча ишларни қилмоқда.\nУшбу синовли кунларда ўзингиз ва яқинларингизни эҳтиёт қилинг.\nДоктор Маримуту Надасон,\nХалқаро истеъмолчилар ташкилоти (Consumers International) президенти


Ёзувчи Эмин Усмоннинг Олим Отахонга сўнгги мактуби. - Nurzamon.uz\nЁзувчи Эмин Усмоннинг Олим Отахонга сўнгги мактуби.\nЭътиқодли одам бўлиш учун фақатгина Ватанни ёки халқни севиш кифоя қилмайди. Барча инсоний фазилатлар эътиқоднинг маълум қирралари холос. Кимки ўзини таниса, роббини танийди, деган ҳикмат бор. Одам ўзини танимагунча на ватанини, на халқини севади. Бунинг учун инсон илм-маърифатли бўлиши керак. Маърифатли одам инсониятга тааллуқли ҳамма нарсадан баҳра олади, динга ҳам, тарихга ҳам, урф-одатларга ҳам ҳурмат билан қарайди. Афсуски, бизда шу пайтгача бунинг аксича бўлиб келди. Ҳалигача тарихимизни, улуғ алломалар ҳаётини, адабиётимизни бир ёқлама, ўзимизнинг тор қолипимизга солиб ўрганяпмиз. Бу ҳалигача биз ўзимизни танимаганимизни кўрсатади. Ваҳоланки, «Огонёк» журнали саҳифаларида инсоният тарихидаги ҳеч қандай ҳодисани, шу жумладан динни ҳам четлаб ўтмаслик кераклиги ҳақида фикрлар айтиляпти. «Инжил» шундай тарихий обидаки, бу китобсиз фақат ўтмишдаги тарихни эмас, балки инсоният тараққиёти босқичларини ҳам билиш маҳол», — деб ёзади Днепропетровск дорилфунунининг илмий коммунизм кафедраси дотсенти С. И. Жук. Биз эса Қуръоннинг аҳамиятини ўрганиш тугул бу китобда нима ёзилганига қизиқишдан ҳам чўчиймиз. Бу қўрқув қачон пайдо бўлди? Нега одам одамдан қўрқиши керак? Дин шундай таълим берадими? Ахир «Инсонларнинг ҳаммаси худди тароқнинг тишидек тенг қилиб яратилган», деган доно фикр бор-ку. Ҳамма тенг экан, нега бир халқнинг вакили айтган фикрни иккинчи халқнинг вакили ўртага ташлолмайди? Нима монелик қилади бунга? Қўрқув!\nТарихдан маълумки, Маҳмуд Қошғарий, Юсуф Хос Ҳожиб, Беруний, Ибн Сино, Ал-Хоразмий, Навоий цингари даҳолар имонли, эътиқодли бўлгани учун ўлмас асарлар яратишган. Афсуски, биз уларга муносиб ворис бўлолмаяпмиз. Бунга жуда кўп нарсалар қатори эътиқодимизнинг сустлиги монелик қиляпти. Оқибатда, шахсимиз ҳам, адабиётимиз ҳам ўртамиёна савиядан нарига ўтгани йўқ.\nТўғри, тарих ҳақида четдан туриб ҳукм чиқариш осон. Агар ўттизинчи йилларда яшаганимизда эҳтимол биз ҳам бу воқеалардан четда қолмаган бўлардик. Лекин, барибир, вақтли матбуот саҳифаларини варақлай туриб, ҳайратдан ёқа ушлайман. Биз худони рад этиб, диний эътиқодларни топтаб, ўзимиз ботил худо яратдик, унга сажда қилдик. М. Исаковский, М. Рилский, А. Сурков, Ҳ. Олимжон, Ғ. Ғулом цингари улкан шоирлар ҳам Сталинни мадҳ этиб, шундай асарлар яратишганки, ҳали худо ҳам бунчалар таъриф-тавсиф этилмаган. Гапимнинг исботи ўчун машҳур бастакор Исаак Дунаевскийнинг 1949 йилда нашр этилган китобида чиққан хатидан бир парча келтираман: «Сталин фақат бизнинг давримизнинг буюк одами эмас, инсоният тарихида биз улуғворлик ва буюкликнинг, маълум ва машҳурликнинг, ҳурмат ва эҳтиромнинг бунчалик зўр ифодасини кўрмаганмиз. Биз у билан замондош, иш фаолиятида лоақал кичкинагина хизматчи бўлганимиздан фахрланишимиз керак. Афсуски, биз (айниқса ёшлар) Сталиндек одам биз билан бир ҳаво\nдан нафас олаётганини, битта осмон остидаги заминда бирга яшаётганимизни унутиб қўйяпмиз».\nОлимбой! Ленин асос солган жамият доҳийнинг вафотидан кейин кимларга қолганини, сотсиализм хақида қандай чалкаш фикрлар уйғотишганини биз энди рўй-рост кўриб турибмиз. Ленин диндорларга чуқур ҳурмат билан қарагани ҳолда коммунистлар ҳам ўз эътиқодига содиқ, ҳар томонлама покиза одам бўлиши керак, деб таълим берган эди. Афсуски, Лениндан кейин давлат тепасига чиққан одамларнинг фаолиятига назар ташласак, этимиз сесканади. Сталин ашаддий хунхўр, каллакесар бўлиб чиқди, Жданов, Молотов, Берия, Ежов, Ворошилов, Микоян шафқатсизликда ундан қолишмаслиги репрессиядан тасодифан омон қолган давлат арбобларининг, ёзувчиларнинг хотираларида баён этиляпти.\nЎзбекистонда то эллигинчи йилларгача нималар юз берганини бир эсланг: ҳамма имонли, эътиқодли одамлар бесўроқ отилди, араб имлосини билган, бу ёзувда китоб ўқиган кишилар йўқотилди, миллий урф-одатлар оёқости қилинди, миллий ғурур топталди, ҳатто олтмишинчи йилларда тўйда карнай-сурнай чалиш эскилик сарқити сифатида тақиқланди, етмишинчи йилларда болаларни хатна қилдиргани учун партиявий жазо берилди. Саксонинчи йилларнинг ўрталарида ўлган отасига жаноза ўқитгани ёки мозорга бориб кўз ёши тўккан одам шармандаларча ишдан олинди. Бу калтабинликларни халқ эмас, республика раҳбарлари ўйлаб топишди. Улар худди ўттизинчи йиллардагидек, одамларни баҳор байрамини нишондашдан маҳрум қилишди. Бунга эътироз билдирган ёзувчиларни сиёсий кўрликда айблашди. Ўша кунларда Асқад Мухтордек ҳурматли ёзувчимиз ножўя ҳаракатларга эътироз билдириб, ўз сафдошларини ҳимоя қилса бўлмасмиди? Абдулла Ориповдек таниқли ва талантли шоир жасоратли қаламкашларни ёқлаб эмас, нуфузли\nраҳбарларга хуш келадиган шеърлар ёзди. Бугун у доҳийчалар йўқ. Аниқроғи, улар қамоқда. Энди бир-биримизнинг юзимизга қандай қараймиз. Мен Шароф Рашидов ҳақида асар ёзган Мирмуҳсин, уни асарларига прототип қилиб олган ва саховатларидан баҳраманд бўлган Ҳамид Ғулом, «Кашмир қўшиғи»га сўзбоши ёзиш бахтига мушарраф бўлганидан боши кўкка етган Туроб Тўла ва бошқа ўнлаб қалам соҳиблари бугун тавба-тазарру қилмаётганига, халққа эмас, раҳбарларга ёқиш учун интилиб яшашнинг фожиаларини очиб, ёшларни ҳушёрликка ундамаётганига заррача ажабланмайман. Ҳар кимдан яраша нарса талаб қилиш керак. Тўғри эмасми?\nЁзувчи Олим Отахон\nОлимбой! Негадир бизда юлғич, виждонсиз деган иборалар фақат савдо ходимларига нисбатан ишлатилади. Уларнинг юлғичлиги исботталаб гап эмас. Лекин савдо ходимлари орасида мард, муҳтож қўшнисига ёрдам қўлини чўзадиган, маҳалланинг юмуши учун жон-тани билан хизмат қиладиганлари ҳам бор-ку. Афсуски зиёлиларнинг, ҳаттоки ёзувчиларнинг орасида бировга астойдил жони ачиб ёрдам берадиган мардни учратганим йўқ. Ойбек домла ёшларга беғараз ёрдам берганини кўп эшитганмиз, М. Пришвин қартайган чоғида нашриёт директорига қўнғироқ қилиб, икки жилдлик танланма асарлар ўрнига тўртта ёш ёзувчининг китобини чиқаришни ўтинганини, Твардовский В. Тендряковнинг, Ф. Абрамов Ч. Айтматовнинг асарларини юрак ютиб чиқарганини, кўпгина бошловчи қаламкашларга ҳам моддий, ҳам маънавий ёрдам берганини биламиз. Бироқ, бугунги тирик ёзувчиларимизнинг қайси бири бу зоти муборакларга ўхшайди? Наҳотки олижаноблик, инсонпарварлик удумдан чиқиб кетган бўлса? Ваҳоланки, шарқ мутафаккирл\nари: «Ўзингга раво кўрган нарсани бошқаларга ҳам раво кўр», — деб таълим беради. Нега биз унга амал қилолмаяпмиз? Нега ҳамма фақат ўз манфаатию, ўз ҳузур-ҳаловатини ўйлайди? Ахир, инсоннинг ҳаракатига яраша баракат берилишини, бахилнинг боғи кўкармаслигини ҳамма яхши билади-ку. Нега билатуриб… Қўйинг, беҳуда саволлар билан бошингизни қотирмай, бунинг сабаби аён — имон, эътиқод йўқолган.\nБу ҳикояни эслаганимнинг сабаби, бизнинг ҳаётимизда ҳам шунга ўхшаш ҳодисалар тўлиб-тошиб ётибди. Кечагина беқиёс заковот эгаси, тенги йўқ ташкилотчи дея кўкларга кўтарган кишиларимиз бугун давлат жиноятчиси бўлиб чиқяпти. Лекин ҳалигача бирон ёзувчимиз Кортасарнинг қаҳрамонидек ўз руҳиятини ҳам, ён-веридаги одамларнинг тасаввурини ҳам ағдар-тўнтар қилиб ўзига қарши, айни вақтда шу пайтгача юритилган нотўғри сиёсатга қарши бош кўтаргани йўқ. Йўқ, мен ундай қаламкашларга тиз чўкиб хато қилгани учун кўз ёши тўксин демоқчи эмасман. Аксинча, ўша ёзувчилар ўзларининг аччиқ қисматлари, йўл қўйган хатолари, таъмагирликлари туфайли юзтубан кетганлари мисолида ёшларни ҳушёрликка чақиришлари лозим деб ҳисоблайман. Бундан фақатгина адабиётимиз эмас, балки келгуси авлод ҳам манфаат кўради, адолат тикланади. Виждонимиз покланмаса-да, лоақал гарди кетади. Шунинг ўзи ҳалоллик, покланиш сари қўйилган қадам-ку. Бугунги ошкоралик, Бутуниттифоқ Х1Х партия конференцияси белгилаб берган йўл шуни тақозо этади. «Ошкоралик, танқид ва ўз-ўзини танқид пировардида халқ манфаатига хизмат қилади, жамият сиёсий таркибини рўй-рост акс эттирибгина қолмай, унинг куч-қудратини, ҳаётийлигини, маънавий соғломлигини намойиш этади», дейилади бу анжуманда қабул қилинган ҳужжатда.\nҚачонки кишининг виждони ўлса, имон-эътиқоддан айрилса, унинг вужудини бефарқлик карахтлиги эгаллайди. Ҳозир адабий ҳаётимизда шундай карахтлик ҳукм сурмаяптими? Биз мақтаб, классикка чиқариб қўйган ёзувчиларнинг асарлари ҳеч қандай маънавий фазилатларга эга эмаслигини ҳеч ким юрак ютиб айтмаяпти-ку. Не-не фан докторлари, кандидатлар олимман дея кўкрак кериб юришибди. Улар адабий танқидчи эмас, аслида адабий маддоҳлардир. Ўтган йилги йиллик проза йиғилишидаги сизнинг чиқишингиздан беҳад қувондим. Ваҳоланки, мажлис раиси сўзлаш имтиёзи берилган вақтингиз тугаганини, олдин Нобел мукофоти олинг-да, кейин бошқаларга ақл ўргатинг, қабилида луқма ташлаб бемалол гапиришингизга имкон бермади. Ўшанда сиз танқидчи Умрзоқ Ўлжабоевга: «Сиз менинг нарсамни умуман ҳикоя эмас дегандан кўра, бу нарса ўғирланган десангиз қувонардим. Сабаби, бу ҳикоямни Кортасарнинг «Васваса» ҳикоясига тақлид қилиб ёзганман», дедингиз. «Васваса» жаҳон халқларининг ўнлаб тилларига таржима қилиниб, севиб ўқилса-ю, ўзбек адабиёти мутахассиси шу руҳдаги асарни умуман ҳикоя эмас деб ҳисобласа. Бу нима, фикрий мажруҳликми ёки саводсизлик? Биз ҳалигача бир пайтлари ёзилган адабиёт дарсликлари савиясида фикрлаймиз. Бу ўз ишимизга виждонан ёндошмаслигимиз, зиммамизга одамларни маърифатли қилиш масъулияти юклатилганини ҳис этмаслигимиз оқибатидир. Нега бизда адабий танқиднинг савияси бунчалик паст? Эҳтимол, адабиётимиз танқиддан паст турар? Эҳтимол… Ҳар қандай эҳтимолларга барҳам бериб бор маҳсулотимизнинг ўзини нега холис баҳоламаймиз. Ёки В. Астафев: «Менинг назаримда танқидчи фаррош бўлиши, тасарруфимиздаги майдонни ҳар хил хору хаслардан тозалаши керак. Бироқ ўнлаб докторлар, академиклар орасидан фаррошликка лойиқ одам топмадим», деганидек бизда ҳам чинакам фаррош йўқмикин?


Америкалик шифокор коронавирусдан вафот этаётган бемор кўзига сўнгги дақиқаларда нималар кўринишини айтди - Zamin.uz\n07:00 / 29.11.2020\nФото: Live 24.ru\nСент-Луисда жойлашган Вашингтон университетининг тиббиёт маркази шифокори Twitter саҳифасига, COVID-19 оқибатида вафот этаётган беморлар ҳаётининг сўнгги дақиқаларида нимани кўриши муҳрланган видео жойлади. 100 мингтадан кўп томоша қилинган видеога минглаб лайк босилган.\nҲимоя воситаларига амал қилган ҳолда кийинган Кеннет Реми кишини хавотирга соладиган мурожаатида коронавирусдан вафот этаётган бемор ўлимидан аввал фақатгина шифокорнинг юзи ва тиббий анжомларни кўришини айтиб ўтган.\nУнинг айтишича бундай бемор дақиқасига 40 марта частота билан нафас олади, қоннинг кислородга тўйинганлик даражаси 80 фоиздан пастга тушиб кетади. Жамоат жойларида ниқоб тақиб юрмаслик, ижтимоий масофага амал қилмаслик ва қўлларни доимий равишда ювмаслик оқибати шундай якун топиши мумкинлиги ҳақида гапирган шифокор одамларни унинг сўзларини жиддий қабул қилиш ва бефарқ бўлмасликка чақирган.\n«Мен сизнинг қўрқувли нигоҳларингизга қараган охирги инсон бўлишни хоҳламайман», — деб ёзиб қолдирган Реми. “Замин” янгиликларини “Инстаграм”да кузатиб боринг\n15-07-2020, 09:44, Дунё\n16-05-2020, 09:53, Дунё\nКоронавирусдан вафот этганлар сони ошмоқда\n12-02-2020, 10:26, Дунё\n3-02-2020, 13:04, Дунё\n25-01-2020, 16:43, Дунё


Жавоҳир Зокиров кастингдан ўтолмагани, фарзандларининг қизиқишлари ҳақида(Эксклюзив)\nТеглар: Актёр, Жавоҳир Зокиров\n— Чунки бир ишни охирига етказмасдан у ҳақида бонг урини ёқтирмайман. Айни кунларда “Тошкентим — онам” фильмининг премьерасига тайёргарликни бошладик. Ана энди, гапирсам ярашади. Режиссёр сифатида учинчи фильмимни тақдим этиш арафасидаман. Бироқ “Тошкентим — онам” муаллифлигимдаги илк йирик кинолойиҳа. Бу картина меҳр-оқибат ва муҳаббат мавзусида. Бу гапимни ўқиганларнинг “Яна ўша мавзуми?” дея энсаси қотиши мумкин. Лекин дунёга машҳур режиссёрлар ҳам бу мавзуга турлича ёндашиб, томошабиннинг эътиборини қозониб келган. Мен ҳам бу мўъжизавий ҳис-туйғуларни ўзимдан келиб чиққан ҳолда экранга олиб чиқишни истадим. Сценарий муаллифи, турмуш ўртоғим — Шаҳризод Ғуломова. У билан биргаликда ҳаётимиз давомида кўрган воқеаларни бадиийлаштириб фильм қилдик. Уни муносиб баҳолашади, деб умид қиламан. Энди фильмнинг номланишига келсак. Турли феъл-атвордаги қаҳрамонларнинг тақдири айнан пойтахтимиз — Тошкент билан узвий боғлиқ. Энг қизиғи, томошабинлар биринчи марта экранда ҳаётдаги Жавоҳирни кўришади. Яъни, мен фақат режиссёрлик билан чекланмадим (кулади). Шунингдек, фильмда машҳур актёр Фарҳод Маҳмудов билан ҳам яқиндан “танишишлари” мумкин. Яъни, Фарҳод ҳам фильмда ўзини “ўйнади”.


Теглар: Кино, Шоу-бизнес, Аёл, Тўй, Актриса, Шаҳзода Матчонова, Келин\nАктриса Шаҳзода Матчонова журналист Бахтиёр Тўрахонов билан “19:09” кўрсатувида сухбатда бўлди. Сухбат давомида Шаҳзода бўлажак тўйи, турмуш йўлини боғлаш учун танлаган инсони ҳамда бахт кўйлаги ҳақидаги саволларга жавоб қайтарди.\n“Турмуш қуриш қарорига кеча ёки бугун келганим йўқ. Мен бу ҳақда анча вақт ўйладим ва ўзимни бунга тайёр ҳис қилганимдагина ушбу жиддий қарорни қабул қилдим. Турмуш ўртоғимни фақатгина оила аъзоларим ва яқинларим танийди. Унинг шоу-бизнесга, менинг ишимга алоқадор жойи йўқ, у санъатнинг бошқа тури билан шуғулланувчи оддий инсон. Танлаган либосимга келсак, авваллари бу ҳақда ўйлаганимда, минимализмни, яъни кўйлагимнинг бежирим бўлишини истаган эдим, танловга келганда эса акси бўлди. Мен ўз дидимга мос бўлмаган либосда танловимни тўхтатдим. Яъни ҳашамдор либосни танладим, у тошлар ва бошқа безаклар билан безатилган. Аслида гап кўйлакда ҳам эмас, асосийси инсоннинг юзида бахт бўлсин! Ҳар қандай келин бахт оқшомида гўзал бўлади”, дейди Шаҳзода.\nДарвоқе, тез кунда Шаҳзода Матчонова иштирокидаги Ёлқин Тўйчиевнинг “Маъсума” фильми премьераси бўлиб ўтиши ҳам режалаштирилган.


Исломободда Ҳиндистон ва Покистон ўртасидаги музокаралар давом этмоқда.\nСўнгги уч йилда биринчи маротаба ўтказилаётган бу музокарада Кашмир муаммоси муҳокама қилинмоқда. Ҳиндистон ва Покистон Кашмир учун икки марта уруш эълон қилган эди.\nҲиндистон Ташқи Ишлар вазири Шашнак музокараларнинг бориши ҳақида шундай деди:\n“Музокаралар ўтказиш заруратини тушуниб етганимизнинг ўзиёқ муросадир. Шунингдек, биз эртами-кечми икки томонни қаноатлантирадиган битимга келга олишимизни ҳам тушунамиз”, - деди Шашнак.


Навоий вилояти ҳақида гап кетганда, аввало, унинг меҳнаткаш халқи, ер ости ва ер усти бойликлари, улкан салоҳияти кўз олдимизда намоён бўлади, деди Президентимиз. -Мамлакатимизнинг йирик саноат ҳудуди ҳисобланган ушбу вилоятда кончилик, металлургия, кимё, энергетика, қурилиш материаллари, озиқ-овқат саноати изчил ривожланмоқда.\nВилоятда ҳудудий корхоналар томонидан жами\n43 миллион долларлик маҳсулот ва хизматлар экспорти амалга оширилди. Маҳаллийлаштириш дастури асосида 17 корхонада 57 лойиҳа бўйича тайёр маҳсулот ҳамда материаллар, бутловчи қисм ва деталлар ишлаб чиқариш режалаштирилган бўлиб, 9 ойда 47 миллиард 600 миллион сўмлик маҳаллий маҳсулотлар ишлаб чиқарилди.\nҲозирги кунда вилоятда 17 йирик саноат корхонаси фаолият кўрсатмоқда. Навоий кон-металлургия комбинати, “Навоийазот”, “Қизилқумцемент”, “Навоий иссиқлик электр станцияси” акциядорлик жамиятлари ва “Электркимёзаводи” қўшма корхонаси шулар жумласидандир. “Навоий” эркин иқтисодий зонасида\n18 корхона фаолияти самарали йўлга қўйилган бўлиб, улар томонидан 100 дан ортиқ -турдаги рақобатдош маҳсулотлар ишлаб чиқарилмоқда.\nСессияда бандлик масаласига алоҳида эътибор қаратилди. Бунда аҳоли, авваламбор, ёшларни иш билан таъминлаш, замонавий иш ўринлари яратиш давлатимиз, бутун -жамиятимизнинг диққат марказида туриши лозим.\nДавлатимиз раҳбарининг Конституциямиз қабул қилинганининг 24 йиллигига бағишланган тантанали маросимдаги маърузасида аҳоли мурожаатлари билан ишлашда сифат жиҳатидан мутлақо янги тизимга ўтиш зарурлиги таъкидланди. Бу борада биринчи навбатда раҳбарлар — бу вазирлик ва идоралар раҳбарлари бўладими, вилоят, шаҳар, туман ҳокимлари бўладими — барчаси ўз зиммасига катта масъулият юклатилганини унутмаслиги лозим.\nСессияда ташкилий масала кўрилди. Ўзбекистон Республикаси Президенти Шавкат -Мирзиёев тавсиясига биноан Олий Мажлис Сенатининг Бюджет ва иқтисодий ислоҳотлар қўмитаси раиси лавозимида ишлаб келаётган Қобул Турсунов Навоий вилояти ҳокими этиб сайланди.\n“Маҳалла” хайрия жамоат фонди Навоий вилояти бўлими раиси Нормурод Исоқов, Конимех туманидаги “Канимех тани” газетаси мухбири Хонимгул Норбоева, “Навоий кон-металлургия комбинати” давлат корхонаси музейи директори Ольга Сашина ва бошқалар Президентимиз нутқида баён этилган фикрлардан зарур хулосалар чиқариб, кўрсатиб ўтилган камчиликларни бартараф этиш, вилоят аҳли олдида турган долзарб вазифаларни бажариш, ислоҳотлар самарадорлигини янада ошириш учун Навоий вилояти аҳолиси астойдил меҳнат қилади ва кўзланган марраларга албатта эришади, деб таъкидлади.\nМазкур рукндаги бошқа мақолалар: « Изчил ислоҳотларнинг юксак самаралари\tХалқ депутатлари Самарқанд вилояти Кенгашининг сессияси »


Бу мавсумда грузиялик фермерлар 1 000 тоннадан зиёд голубика экспорт қилишди • EastFruit\nБош саҳифа › Долзарб › Бу мавсумда грузиялик фермерлар 1 000 тоннадан зиёд голубика экспорт қилишди\nБу мавсумда грузиялик фермерлар 1 000 тоннадан зиёд голубика экспорт қилишди\nМуаллиф: EastFruit 22 Авг 21 22 Авг 21 021\nУшбу мавсумда Грузия 1 000 тоннадан ортиқ голубика экспорт қилди. Бу хусусда мамлакат Атроф-муҳитни муҳофаза қилиш ва қишлоқ хўжалиги вазири Леван Давиташвили ушбу резаворнинг асосий етиштирувчиларидан бири бўлмиш Гурия (Ғарбий Грузия) вилоятига ташрифи чоғида маълум қилди.\nВазир таъкидлаганидек, голубика Грузия учун нисбатан янги қишлоқ хўжалиги экини бўлишига қарамай, унинг экспортидан тушадиган даромадни ҳозирги бир неча миллиондан бир неча ўн миллион долларга кўтариш учун зарур шарт-шароитлар мавжуд.\n«Голубика қишлоқ хўжалиги, умуман, мамлакат учун жуда юқори экспорт салоҳиятига эга мевадир. Бу мавсумда унинг экспорти аллақачон 1 000 тоннадан ошди ва бу бир неча миллион долларлик даромад, деганидир. Шу билан бирга, биз мамлакатимиз учун янги экин, янги плантациялар ва янги боғлар ҳақида гапиряпмиз, уларнинг кўпи мева бериш даврига эндигина кириб келмоқда. Бу шуни англатадики, келажакда биз биргина шу экиндан бир неча ўн миллионлаб долларлик экспорт даромадларини олишимиз керак», деди Леван Давиташвили.\nВазир минтақада голубика ва бошқа экинлар етиштиришни ривожлантириш билан бирга, давлат кўмагида сақлов ва қайта ишлов қувватлари ўсиб бораётганини таъкидлаб, хусусий секторни бу жараёнда фаолроқ иштирок этишга чақирди.\n«Бу ва бошқа кўплаб йўналишлар ҳақида гапирганимизда, биз тўлиқ ишлаб чиқариш ва таъминот занжирларини ривожлантиришга кўмаклашишимиз зарурлиги аён бўлади. Бу ерда етиштириладиган меваларни сақлаш ва қайта ишлаш учун етарли қувват зарур ва айниқса, совутиш хўжаликлари керак бўлади. Бунинг учун яхшигина дастлабки шартлар мавжуд – аниқ лойиҳалар бор, молиялаштириш имконияти таъминланган. Aммо кўпроқ интилиш керак. Ишончим комилки, Гурияда кўпгина янги корхоналар очилади”, деди Леван Давиташвили.\nУ, шунингдек, агромаҳсулотлар етиштиришни ривожлантириш бўйича давлат лойиҳаларидан ташқари, мамлакатда қишлоқ хўжалиги ва тегишли ташаббусларни қўллаб-қувватлаш учун Европа Иттифоқи молиялаштирадиган лойиҳа ҳам амалга оширилаётганини қайд этди.\nГрузия Миллий статистика хизмати маълумотларига кўра, 2021 йилнинг ўтган 7 ойи натижалари бўйича голубика экспорти маблағ кўринишида 5,6 миллион долларни ташкил этди, бу ўтган йилга нисбатан 47 фоизга кўпдир (3,8 миллион долларга нисбатан). Ушбу мавсумда Грузия голубикаси учун асосий экспорт бозори, аввалгидек, Россия бўлди.\nГолубика нархи бу йил камида 7 йил ичидаги энг юқори нарх бўлди. Ўртача экспорт нархи 1 кг учун 5,9 долларга етди, бу ўтган йилги ўртача нархдан 4 фоизга кўпдир.\n21 Сен 21 21 Сен 21 0359


Гўшт 39 000 сўмдан 75 000 сўмгача. Бозорлардаги нарх-наво маълум қилинди\n10:20 / 30.07.2020\nҚўмита мамлакат ҳудудларидаги марказий деҳқон бозорларида 2020 йил 28 июль куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nКузатув натижасига кўра, 1 кг мол гўштининг (суяксиз гўштидан ташқари) минимал нархи Нукус шаҳрининг «Нукус деҳқон бозори» ва Урганч шаҳрининг «Урганч марказий деҳқон бозори»нинг арзонлаштирилган гўшт расталарида қайд этилган (40 000 сўм). Мол гўштининг максимал нархи эса, Тошкент шаҳрининг «Олой деҳқон бозори», «Фарҳод деҳқон бозори» ва «Миробод деҳқон бозори»да кузатилди (65 000 сўм).\nСабзи маҳсулотининг минимал нархи кузатув натижасига кўра, Нукус шаҳрининг «Нукус деҳқон бозори», Жиззах шаҳрининг - «Эски шаҳар деҳқон бозори», Наманган шаҳрининг - «Наманган чорсу деҳқон универсал бозори», Термиз шаҳрининг - «Термиз шаҳар деҳқон озиқ-овқат бозори» ва «Марказий деҳқон озиқ-овқат бозори», Фарғона шаҳрининг - "Марказий деҳқон бозори” да (1 500 сўм) қайд этилган. Шу билан бирга, Тошкент шаҳрининг «Миробод деҳқон бозори»да сотувда бўлган тозаланган ва сараланган сабзининг нархи максимал нарх сифатида (5 000 сўм) қайд этилди.\nКузатув натижасига кўра, Самарқанд шаҳрининг «Сиёб деҳқон бозори» да сотувда бўлган майда тухумнинг нархи минимал нарх сифатида қайд этилди (6 000 сўм). Максимал нархи эса, Тошкент шаҳрининг «Олой деҳқон бозори». «Миробод деҳқон бозори» да ва «Фарҳод деҳқон бозори» қайд этилган (12 000 сўм).\nКузатув натижаларига кўра, гуруч маҳсулотининг минимал нархи Нукус шаҳрининг «Нукус деҳқон бозори»да («Нукус 2» навли гуруч), Жиззах шаҳрининг - «Жиззах марказий деҳқон бозори», Қарши шаҳрининг - «Қарши деҳқон озиқ-овқат бозори» ва Гулистон шаҳрининг - «Гулистон деҳқон бозори» да 5000 сўмдан қайд этилган. Максимал нарх эса, Тошкент шаҳрининг «Миробод деҳқон бозори»да кузатилди («Лазер» навли гуруч 18 000 сўм).


Катта Лангар Қуръони – «Ислом ота» жомеъ масжиди\nPayshanba, Oktabr 17 2019\nБош саҳифа/Мақолалар/Катта Лангар Қуръони\nКатта Лангар Қуръони мавзусини теран тушуниш учун аввал Муқаддас Китоб, яъни Қуръони Карим тарихига назар ташлаш жоиз. У пайғамбаримиз Муҳаммад алайҳиссаломга Жаброил алайҳиссалом воситасида Аллоҳ томонидан нозил қилинган. Қуръони Карим Ислом динининг асоси, қонун-қоидалари, Аллоҳнинг ўз бандаларига нисбатан буйруқлари акс этган илоҳий китобларнинг охиргисидир.\nҚуръони Карим дастлаб Пайғамбаримиз Муҳаммад алайҳиссаломга ваҳий келишига мос равишда, босқичма-босқич, оғзаки шаклда жамланган.\nҚуръонни яхлит ҳажмда ёд олганларнинг сони қанча бўлгани тўғрисида олимларнинг фикрлари турлича. Айрим олимлар, Имом ал-Бухорийнинг ҳадисларидан бирига асосланган ҳолда, Қуръон ҳофизларининг сони 7 та бўлган деб ҳисоблаганлар. Яна бир ҳадисда Қуръонни ёддан билганларнинг сони тўртта, деб кўрсатилган, тарихчилар эса ўнлаб кишилар Қуръонни ёддан билганлар, деб ҳисоблайдилар. Тарихий ҳақиқат эса шундан иборатки, Расулуллоҳ алайҳиссаломдан Қуръони Каримни тўлиқ ёд олганларнинг сони беҳисоб бўлган. Набий алайҳиссаломнинг вафотларидан кўп ўтмай содир бўлган Ямама яқинидаги жангларда ҳалок бўлганлар ичида етмишдан ортиқ қори саҳобаларнинг бўлгани ушбу фикрга далил бўла олади. Бу тўғрида имом Мовардий шундай дейди: “Ушбу тўртликдан бошқа ҳеч ким Қуръони Каримни комил ёд олмаган, деб чегаралаш мумкин эмас. Зеро, саҳобалар турли шаҳарларга тарқаб кетган эдилар”.\nАйни пайтда Пайғамбаримиз Муҳаммад алайҳиссалом Қуръонни ёзма кўринишда сақлашга ҳам алоҳида эътибор қаратганлар. Қуръон нозил бўлаётган пайтида ҳали қоғоз муомалада бўлмаган. Набий алайҳиссаломга ваҳий кела бошлаши билан, саҳобалар қўл остиларида ёзувга яроқли нима топсалар, шунга сураларни ёзиб олганлар. Хусусан, дарахт пўстлоғи, матолар, тери, ясси тошлар, курак суяклари… Пайғамбаримиз вафотларидан сўнг ички қуролли низолар оқибатида кўплаб қориларнинг вафот этишлари оқибатида Қуръоннинг йўқолиб кетиш хавфи туғилган.\nШунда халифа Абу Бакр (р.а.) саҳобалардан ҳайъат тузиб, уларнинг қўлларида сақланаётган суралар ва оятларни жамлатганлар ва китоб шаклига келтирганлар. Жамланган Қуръони Карим пайғамбаримизнинг бевалари Ҳафса (р.а.)га сақлаш учун топширилган. Учинчи халифа Усмон ибн Аффон пайтларида Қуръонни ўқиш, Қуръон тажвиди масалаларида ихтилофлар келиб чиққан. Чунки Қуръон турли ҳолатларда ҳар хил қоидаларга амал қилинган ҳолда ўқилган. Аҳвол шу даражага етиб борганки, мусулмонларнинг бирлигига раҳна тушиш ҳолатлари келиб чиқа бошлаган. Шунда халифа Усмон ибн Аффон саҳобаларнинг қўлида сақланаётган Қуръон қисмларини, халифа Абу Бакр тўплатган китоб шаклидаги Қуръонни олиб келтиради ва яна ҳайъат тузиб, мукаммал китоб ҳолида жамлайди.\nХалифа Усмон жамлатган Қурон нусхаларининг бири Ўзбекистон мусулмонлари идорасида сақланади ва жуда кўпчилик олимларнинг фикрича, бу айнан асл, биринчи нусха ҳисобланади. Ушбу тарихий манбаларни айтиб ўтаётганимизнинг сабаби шуки, Аллоҳ бизни мана шундай буюк бир неъмат билан тақдирлаган.\nЭнди бевосита Катта Лангар Қуръони тақдирига эътибор қаратсак. Қашқадарё вилояти Қамаши туманида Катта Лангар қишлоғи бор, атрофи тоғли ҳудуд. Ана шу қишлоққа XIV аср бошларида дарвешлар, сўфийлар кўчиб келганлар. Муҳаммад Содиқ деган ўз замонининг машҳур тасаввуф шайхи шу томонларда қўним топиб, қишлоқ масжидига асос солади. Мазкур табаррук манзил аввал ҳам, ҳозир ҳам зиёратгоҳ вазифасини ўтаб келмоқда. Унда Муҳаммад Содиқнинг отаси ва ўғиллари ҳамда ўзларининг қабрлари бор. Маълумки, тасаввуф тарихида Яссавия, Кубровия, Нақшбандия каби сўфийлик тариқатлари бўлган. Биз зикр этаётган қишлоқда эса Ишқия тариқатининг шайхлари фаолият юритганлар.\nКўпчилик учун кема лангарини англатадиган сўз, ўрта асрларда қароргоҳ, дарвешлар учун қурилган хонақо маъноларида қўлланилган. Соҳибқирон Амир Темур даврида дарвешлар, сўфийлар алоҳида эътибор билан эъзозланган ва улар учун махсус лангархоналар барпо этилган. Уларнинг аксарияти шажаралари Пайғамбар алайҳиссаломга ёки у кишининг куёвлари Ҳазрат Алига ёки набираларига бориб тақалади, дейилади. Ишқия шайхлари Аллоҳдан бошқа ҳеч кимга муҳаббат боғлаш мумкинмас, деган йўлни тутиб, асосан Яратганнинг зикри билан ҳаёт кечирганлар. Таассуфки, Катта Лангарга Ишқия шайхлари қаердан келиб қолишгани, уларнинг миллатлари номаълум. Йиллар, асрлар оралиғида шайхлар ўзбеклашиб, маҳаллий аҳоли билан қариндош бўлиб кетганлар. Баъзи манбаларда уларнинг ироқлик эканликларига ишоралар учрайди. Лекин илмий жиҳатдан ушбу тахминлар чуқур ўрганилмаган. Эътиборли томони шундаки, айнан Ишқия шайхлари ўзлари билан бирга Катта Лангар Қуръони деб аталаётган Қуръонни олиб келишган. Ушбу муқаддас китоб Иккинчи жаҳон урушидан олдин ҳам, кейин ҳам олимлар томонидан маълум даражада тадқиқ этилган. Таъкидланишича, урушдан олдин Қуръон тўлиқ, яъни 498 саҳифадан иборат бўлган. Кейинчалик саҳифаларнинг сони камайиб боргани тасдиқланган. 2003 йилда Франциянинг Ўзбекистондаги элчихонасининг маданият масалалари бўйича маслаҳатчиси Пьер Шювен деган олим Дин ишлари бўйича қўмитага Катта Лангар қишлоғидаги Қуръон саҳифалари йўқолиб кетаётганини маълум қилади. Тез фурсатда олим ва уламо Абдураззоқ Юнусов (Аллоҳ раҳмат қилсин, ўша пайтлар мусулмонлар идораси раиси ўринбосари вазифасида эдилар) хизмат сафарига юборилади. У киши қишлоқ аҳли билан маслаҳатлашиб, уларнинг розилигини олиб, Қуръоннинг қолган 12 саҳифасини Тошкентга олиб келади. Ҳозир Лангар қишлоғида айнан шу 12 саҳифанинг хаттотлар томонидан кўчириб берилган нусхаси сақланмоқда. Асл нусха эса Ўзбекистон мусулмонлари идорасининг музейида махсус шароитларда асраб келинмоқда.\nКатта Лангар Қуръонининг яна бир саҳифаси Ўзбекистон Фанлар академиясининг қўлёзмалар институтида, бир алоҳида саҳифа Мусулмонлар идораси кутубхонасида, яна икки саҳифа Бухоро ўлкашунослик музейида сақланмоқда. Бухородаги саҳифалар ўз вақтида амирнинг ўғлига тегишли кутубхонадан музейга олинган. Шундай қилиб, юртимизда жами 16 саҳифа Катта Лангар Қуръони деб аталган ноёб Қуръон қўлёзмаси сақланади. 1998 ва 2003 йиллари Санкт-петербурглик қуръоншунос олим Ефим Ризван уни тадқиқ қилади ва Голландияда рентген углерод таҳлилидан ўтказади. Аниқланишича, мазкур Қуръон VIII-IX асрларга тегишли экан. Россиянинг Шарқшунослик қўлёзмалар институтида Катта Лангар Қуръони деб аталган Қуръоннинг 81 саҳифаси борлиги маълум. Айрим мутахассислар Катта Лангар Қуръонининг 81 саҳифасини машҳур шарқшунос олим Крачковский Россияга олиб кетган, деган фикрни илгари сурадилар. Аслида, тарихий маълумотларга кўра, ўтган асрнинг 30-йилларидаги очарчилик даврида Нофаль исмли ливанлик арабнинг беваси Қуръон саҳифаларини Крачковскийга сотган. Унинг эри октябрь инқилобидан аввал Россия Мудофаа вазирлигида араб тилидан сабоқ берган. Мантиқий хулоса шуки, нусхаларни Санкт-Петербургга Нофаль олиб келган, у ҳам кимдандир сотиб олган ёхуд унга кимдир асраб қўйиш учун берган бўлиши мумкин. Ливанлик арабнинг Ўзбекистонга келиши ҳақиқатга тўғри келмайди. Ҳеч қайси манбада бу ҳақда маълумот йўқ. Энг қизиғи, Франция миллий кутубхонасида худди шундай ўлчамларда, худди шундай ёзувда Қуръон саҳифалари сақланмоқда. Унинг бир қисмини Наполеон Бонапарт Мисрни босиб олган чоғида, фаранглар консули коллекция йиғиш мақсадида харид қилади. Ватанига қайтгач, Франция миллий кутубхонасига топширади. Париж миллий кутубхонаси, Петербург қўлёзмалар институти ва биздаги саҳифалар бир-бирини тўлдиради. Бизда бор қўлёзма саҳифалари уларда йўқ, улардаги саҳифалар бизда йўқ. Катта Лангар Қуръони ҳақидаги тарихий маълумотлар мана шулардан иборат.\nҲозир “Ўзбекистон маданий мероси жаҳон тўпламларида” лойиҳаси асосида юртимиз илмий-тарихий ва маданий ёдгорликларининг чет эл коллекцияларидаги асл манбалари ўрганилмоқда. Биз лойиҳа раҳбари Фирдавс Абдуҳолиқов билан изчил ва фаол ҳамкорлик қилмоқдамиз. Мамнуният билан қайд этамизки, Санкт-Петербургдаги ҳамда биздаги саҳифаларни қўшган ҳолда Катта Лангар Қуръонининг факсимиле нусхаси яратилди. Факсимиле нусхалар соҳа илмий текшириш муассасаларига топширилди.\nШу ўринда бошқа бир қизиқарли маълумотга тўхталиб ўтсак. Англиянинг Бирмингем шаҳрида XX аср охирларида бир аспирант йигит тасодифан кутубхонадан икки саҳифа Қуръонни топиб олади. Қизиғи, ёзув усули ва ўлчами бир хил бўлишига қарамай, улар Катта Лангар Қуръони саҳифалари эмас, Усмон Қуръонига ҳам мос келмайди. Бу икки саҳифа олимлар томонидан қайта-қайта текширилди. Жумладан, ўтган йил Бирлашган Араб Амирлигининг қўлёзмалар марказидан экспертлар атрофлича ўрганишди. Саҳифалар халифа Абу Бакр даврида ёзилган бўлиши ва Усмон Қуръонидан ҳам, Катта Лангар Қуръонидан ҳам қадимийроқ эканлиги тўғрисида фикрлар билдирилди. Лекин Бирмингемдаги Қуръон билан Катта Лангар Қуръони саҳифалари, албатта, қиёсий ўрганилиши керак, негаки, иккала Қуръон ҳам ҳижозий ёзувида битилган. Шу боис илм аҳлини катта ишлар кутиб турибди.\nУсмон Қуръони ҳамда Катта Лангар Қуръонининг юртимизга келиб қолганлигининг ўзи илоҳий мўъжиза. Ана шундай улуғ мукофотга сазовор бўлганлигимиз юртимизга берилган барака ва фаровонликдан далолатдир. Давлатимиз раҳбарининг ташаббуси билан ташкил этилган Ислом цивилизацияси марказига тарихимиз, аждодлардан қолган буюк илмий-маърифий меросни тадқиқ қилиш, уни асраб-авайлаш ва тарғиб қилиш вазифаси юклатилган. Мамлакатимизда сақланаётган Қуръони Карим қўлёзмалари ҳам ана шу мероснинг таркибий қисми сифатида тадқиқ қилинмоқда.\nКатта Лангар Қуръони слайд\nМуфтий Усмонхон Алимов ҳазратлари Вена шаҳридаги нуфузли анжуманда иштирок этади


Ҳаётни яхши тарафга ўзгартириш учун 30 маслахат. » Sensorika - Интернет центр города Навои, Узбекистан – sensorika.uz\nSensorika » Новости Навои » Ҳаётни яхши тарафга ўзгартириш учун 30 маслахат.\nҲаётни яхши тарафга ўзгартириш учун 30 маслахат.\n8-10-2015, 09:44 - Marketing - Новости Навои\nҲаётни яхши тарафга ўзгартириш учун ҳаракат қилиш керак, лекин доим ҳам ишни нимадан бошлашни билмайсиз. Қуйида келтирилаётган 30 маслаҳат қуруқ гаплар эмас, улар синовдан ўтган ҳаёт таржрибаларидир.\n1. Вақтингизни тўғри одамлар билан бирга ўтказинг\nТўғри одамлар кимлар — уларни бир мартагина суҳбат қуриб ёқтириб қоласиз. Бу одамлар ҳам сизни ёқтиришади ва сизни доим тўғри йўлга йўналтириб туришади. Улар сизга тириклигингизни эслатиб туришади. Бунинг устига улар сизни қандай бўлсангиз шундайлигингизча қабул қилиш билан бирга, қандай бўлишни истасангиз, ана шундай ҳам қабул қилаверишади.\n2. Муаммоларингиз билан тўқнаш келишдан қўрқманг\nМуаммоларингиз сизни фазилатлаб бермайди. Шахсингиз мавжуд муаммоларингизни қандай кутиб олишингиз ва уни ечишингизга қараб шаклланади.\nАксари ҳолатларда муаммоларни ҳал этишга киришилмагунча, улар шундай тураверади. Бунинг учун бутун бир ҳаётингизни бағишлашингиз шарт эмас, ишни бирор-бир нимадан бошланг.\nКеракли йўналиш сари кичик қадам, ҳаракатсиз ўтиргандан кўра, минг марта афзал.\n3. Ўз-ўзингизга нисбатан адолатли бўлинг\nБирор-бир нарсани ўзгартиришни истасангиз, ҳеч қачон ўзингизни ўзингиз алдаманг. Вазиятга борича қаранг. Аслида қандай инсон бўлишни истаётганингизни ич-ичингиздан англаб етинг. Ҳаётингизнинг барча жабҳаларида ўзингизга нисбатан ёлғон ишлатманг. Чунки сиз ҳаётда ҳисобга оладиганиз ягона инсонсиз.\nЁлғон тасаввурларсиз, аслида ким эканлигингизга боқинг. Бу ишни бир мартагина қилинг. Ана шунда қандай яшаб келганингиз, қандай яшамоқчи эканлигингиз ва бунга қандай этиб эришиш мумкинлигини чуқур тушуниб етасиз.\n4. Бахтингизни юксак ўринга чиқаринг\nЭҳтиёжларингиз муҳим аҳамиятга эга. Ўзингизни қадрламасангиз, баҳоингизни билмасангиз ва эҳтиёжларингизни ҳисобга олмасангиз, шуни билингки, ҳаётингиз оғирлашгандан-оғирлашиб кетаверади.\nЁдда тутинг: бошқаларнинг эҳтиёжларини ҳам ҳисобга олган ҳолда, ўзингиз ҳақида қайғурсангиз бўлади. Агар оёққа туриб олсангиз, ёрдамга эҳтиёжи бор одамларга ғамхўрлик қиласиз. Бу эса ўзингизга бўлган ишончни оширади.\n5. Ўзингизга нисбатан фахрда ва самимий бўлинг\nАгар кимгадир ўхшашни истасангиз, ўзингизни йўқотиб қўясиз. Бундай қилишни бас қилинг, ўзингиздан уялманг. Ўзингизни ўз шахсиятингиз, кучингиз ва гўзаллигингиз билан борича қабул қилинг. Ўзингизни қандай ҳис этаётган бўлсангиз шундай бўлинг, энг яхшиси борингизча қолинг.\n6. Ҳақиқий онларни тутиб олишни ўрганинг ва унда яшанг\nҲозирнинг ўзидаёқ мўъжиза юз бериши мумкин. Ҳозир — айнан сизга керакли ва фойдали лаҳзалардир. Ҳозир — бу ҳаёт.\nШу боис келажакда қилмоқчи бўлаётган буюк ишларингиз ёки ўтмишда қила олмаган, хатога йўл қўйган ишларингиз ҳақида ўйлашни бас қилинг.\nШу ерда ва ҳозир яшашни ўрганинг. Оқиб бораётган ҳаётингизни бир маромда яшайверинг: орқага ҳам қараманг, олдинга ҳам сакраманг. Ҳаётнинг гўзаллигини айни лаҳзалардан қидиринг.\n7. Хатоларингиздан олган сабоқларни қадрланг\nХатолар — бу яхши, улар бўлиб келаётган жараённинг пиллапояларидир. Агар бир нимага қаттиқ интилмасангиз ёки уни ўрганишга киришмасангизгина хатога йўл қўймайсиз.\nТаваккал қиласиз, хатога йўл қўясиз, ютқизасиз, йиқиласиз ва кейин ўрнингиздан туриб, яна уриниб кўрасиз. Ана шу сизни оёққа турғизиб, яна олдинга қадам ташлашга ундаётган нарсани, йўл қўйган хатоларингизни қадрланг, улардан сабоқ олинг.\nТўғри мақсадлар сари қўйилган илк қадамлар доим қоқилишларга бой бўлади. Йўл қўйишга қўрқаётганингиз навбатдаги хато, балки муваффақият сари олиб бориши мумкин бўлган йўлдир.\n8. Ўзингизга нисбатан юмшоқ бўлинг\nАгар бирор-бир дўстингиз гоҳида ўзингиз билан ўзингиз гаплашгандек, сиз билан суҳбатлашса, унга қанчагача бардош бера олган бўлардингиз? Агар ўзингизни ичингизда ёки овоз чиқариб сўксангиз, ҳурматингизни жойига қўймасангиз, бошқалар ҳам сизга нисбатан ана шундай муносабатда бўлади.\nАгар ўзингизни севмасангиз ва ҳурмат қилмасангиз, бошқалар буни умуман қилишмайди.\n9. Сизда нима бўлса, ўшандан завқ олинг\nКўпчилик одамга теккан касаллик. Уларнинг назарида агар улар ҳозирги ҳаётларида янада кўпроқ нарсаларга, масалан, чиройли офисга, машинага, ҳовлига эришишса, гўё бундан ҳам бахтли ва зўр яшашлари мумкиндек.\nАфсуски, бу нарсаларга эришиш осон эмас, бунинг учун вақт керак. Уларга эришган тақдирингизда ҳам, қаршингизда бахтли бўлишингизга сабабчи бўлиши мумкин бўлган бошқа бир нарсалар пайдо бўлади. Бунинг натижасида, бутун умр ишлайсиз ва қилаётган ишингиздан заррача бўлса-да, завқ ола билмайсиз.\nШу боис нимага эришган бўлсангиз ва қўл остингизда нима мавжуд бўлса, ана ўша нарсалардан завқ ола билинг. Ҳар тонгда ўрнингиздан турганингизда, сизда бор неъматларга шукрона келтиринг. Буни ҳар куни такрорланг.\n10. Мустақил равишда бахтингизни изланг\nАгар кимдир сизни бахтли этишини кутаётган бўлсангиз, унда кўп нарсаларни қўлдан бой бериб қўясиз. Нимага қодир бўлсангиз, шунинг учун ҳам жилмайиб қўйинг. Ўзингизни ўзингиз ҳозир, айни дамларда қандай ҳолатда бўлсангиз, шундоқлигингизча бахтли ҳис этишга ҳаракат қилинг. Ва ана шунда олдингизда турган барча йўллар позитивга бой бўлади, қувончга тўла бўлади.\nБахт кўпинча уни қандай ва қай ҳолатда излаган вақтингизда ҳозир бўлади.\nШу боис бахтни қидирмоқчи бўлсангиз, бу ишни ҳозироқ бошланг.\n11. Ўз ғояларингиз ва орзуларингизга имкон беринг\nҲаётда имкониятлар кам учрайди, аксари ҳолатда уни ўзингиз излашингизга тўғри келади. Сизда ҳеч қачон ғояларингиз иш бериши мумкинлигига ишончингиз бўлмайди, аммо юз фоиз амин бўлингки, ҳаракат қилмасангиз ғояларингиз ҳеч қачон иш бермайди.\nКўпчилик ҳолатларда ғоялар уларни ҳаракатга келтирган маҳаллари иш беради. Унинг нима билан тугаши: муваффақиятлими ёки навбатдаги ҳаёт сабоғи биланми, аҳамиятсиз. Ҳар қандай ҳолатда ҳам сиз ғолиб бўласиз.\n12. Ташламоқчи бўлган навбатдаги қадамингизга нисбатан ишончингиз комил бўлсин\nСиз тайёрмисиз! Шу ҳақида ўйланг. Олдинга сари навбатдаги қадамни ташлаш учун сизда барча нарса мужассам. Шунинг учун қаршингизда турган имкониятдан фойдаланинг ва комили ишонч ила қадам ташланг. Бу юксалишингиз борасида сизга аталган совға бўлади.\n13. Янги муносабатлар ўрнатинг\nИшончли, тўғри, сизни ҳурмат қиладиган ва ўзгаришларингизни тўғри қабул қила оладиган инсонлар билан муносабат ўрнатинг. Сиз билан фахрланадиган ва меҳрингизни, муҳаббатингизни қадрлайдиган дўстлар топинг. Одамларнинг амалларига қараб баҳо беринг. Улар айтаётган сўзлар ва улар тўғрисида айтилаётган гапларга умуман эътибор қилманг.\n14. Учрашаётган одамларингизга имкон беринг\nБу оғир эшитилиши мумкин, аммо сиз атрофингиздаги барча билан дўстлашиб кета олмайсиз. Вақт ўтиб инсонлар ҳам, имкониятлар ҳамўзгаради. Вақти келиб айрим муносабатлар ўтмишда қолади, айримлари мустаҳкамланади.\nЯнги пайдо бўлган имкониятлардан фойдаланинг ва ўз хизматини қилиб бўлганларидан эса воз кечинг. Гўёки янги бир ҳудудга кириб бораётгандек, янги муносабатлар ўрнатинг.\nҲаётингизни бир умрга ўзгартириб юборадиган сабоқларга, муаммоларга ва одамни қарши олишга тайёр туринг.\n15. Фақатгина ўтмишдаги ўзингиз билан мусобақалашинг\nБошқалардан ўрнак олинг, бошқаларни қадрланг, улардан ўрганинг, аммо ёдингизда тутинг, ҳеч қачон улар билан мусобоқалашманг. Бу вақтни зое кетказиш бўлади\nСиз фақат биттагина одам билан мусобоқалашинг — ўзингиз билан.\nШунинг учун ҳам мусобоқалашингки, илгариги ўзингизга нисбатан янада яхшироқ бўлинг. Олдингизга мақсад қўйинг, унга интилаверинг, интилаверинг. Илгариги натижаларингизни яхшиланг. Ана шундагина ҳаммаси сизнинг фойдангизга ҳал бўлади.\n16. Ўзингизни ўзгалар муваффақиятидан хурсанд бўлишга ўргатинг\nЎзгалар сизга ёқишини ва бу ҳақида уларнинг ўзларига ҳам айтишга ўрганинг. Атрофингиздаги одамларнинг барчаси яхши инсонлар эканлигига ишонинг. Шунинг учун кимда-ким муваффақиятга эришса унга ҳавас билан қаранг, шодланинг. Уларни қўллаб-қувватланг, ғалаба тиланг ва вақти келиб, улар ҳам сизга шундай қилишади.\n17. Оғир вазиятларда руҳингизни кўтаринг\nҲаётингизда оғир вақтлар бошланса, ўзингизни қўлга олинг. Икки марта чуқур нафас олиб чиқарингда, бу оғир синовлар сизни кучли қилиши мумкинлиги ҳақида ўйланг.\nҚўлга киритган ғалаба ва ютуқларингиз ҳақида ўйланг, уларда сизда мавжуд нарсалардир. Ўзингизда бор нарсаларга диққатингизни қаратинг, йўқларига эмас.\n18. Ўзингизни ва ўзгаларни кечиришни ўрганинг\nҲаммада ҳам қачонлардир ўз қилмишидан пушаймон бўлиш ёки ўзгаларнинг адолатсизлигидан азият чекиш ҳислари ўтган. Бундай тажрибаларни ҳам бошдан ўтказиб туришга тўғри келади. Ҳаётнинг бир текис эмаслиги аниқ. Биз бу оғриқларни қайта ва қайта бошимиздан ўтказиб турамиз ҳамда дунёнинг алдамчи бир нарса эканлигини тушуниб етамиз.\nБунинг ягона чораси — кечиришдир. Аммо бу ўтган ишларни унутиш,уларни хотирадан ювиб ташлаш, дегани эмас. Бу ўтган ишлардаги оғриқларни бартараф этиш ҳамда ундан ўзингизга керакли сабоқ чиқариш, деганидир.\n19. Атрофдагиларга ғамхўрлик қилишни бошланг\nЁн-атрофингиздагиларга ғамхўр бўлинг, агар тўғри йўлни билсангиз, уларга ўша йўлни кўрсатинг. Ўзгаларга қанчалик кўп ёрдам берсангиз,ўзингизга ҳам ана шундай ёрдам кўрсатаётган бўласиз. Муҳаббат ва яхшилик доим қайтади.\n20. Ички овозингизга қулоқ тутинг\nАгар бу ёрдам берса, ўз ғояларингизни яқин инсонингиз билан бўлишинг, аммо қарор чиқаришда интуициянгизга қулоқ солинг. Ўзингизга нисбатан адолатли бўлинг, юрагингиз нима деб турган бўлса, ана ўшани қилинг.\n21. Стресс даражасини кузатиб боринг ва қисқа танаффуслар қилинг\nТинчланинг, чуқур нафас олинг. Бир нафасга тўхтанг, кучингизни ўлчаб кўринг ва ана шундан кейингина яна аниқ мақсадлар сари одимланг.\nИшингизда тўқишишлар учраяптими, унда сизга қисқа танаффус ёрдам беради. Бу ақлингизни тиниқлаштиради, маҳсулдорлигингизни оширади. Шу билан бирга бу танаффуслар тўғри мақсад сари ташлаётган қадамларингиз сиз ўйлаганчилик аниқ йўлдан кетяптими йўқми, шуни билиш учун ортга назар ташлашга имкон беради.\n22. Кичик хабарлардан ҳам гўзаллик ясанг\nТўй, бола туғилиши, хизматдаги ўсиш ёки лотереядан ютиш каби катта янгиликлар ўрнига, ҳаётимизда содир бўлаётган, бир қарашда кўзга ташланмайдиган хабарлардан бахт қидиринг.\nҲар кун ўрнингиздан турганингиздаги қаҳва ҳиди, янги узилган қайноққина ноннинг муаттар бўйи, ишкомда қўнганча сайраётган қушлар овози, буларнинг бари унутилмас лаҳзаларга айлансин сиз учун. Ана шулар битмас-туганмас бахт зарраларидир. Ана шундай кичик нарсалардан қувонч,бахт излашга ҳаракат қилинг ва сизнинг ҳаётингиз ўша пайтнинг ўзидаёқ нурга тўлади.\n23. Мукаммал бўлмаса-да, нарсаларни қабул қилишни ўрганинг\nУнутманг: мукаммал дегани яхши дегани эмас. Одамлар учун ўзларини ва бутун дунёни яхшилашга ўргатувчи энг катта сабоқ шуки, нарсаларни қандоқ бўлса, шундоқлигича қабул қилиш керак.\nГоҳида атрофдаги одамлар ва буюмларни борлигича қабул қилиш яхши натижаларга олиб келади. Бу дегани оддий ҳаётга рози бўлиш ёки ўзгартириш керак бўлган нарсалардан кўз юмиш лозим, дегани эмас. Шунчаки айрим ҳолларда номукаммал нарсаларни ҳам қабул қилишни ўрганиб олиш керак.\n24. Мақсадингиз сари ҳар куни интилинг\nНимани орзу қилганингиздан қатъи назар у томон ҳар куни тинимсиз ҳаракат қилинг. Ҳар бир кичик қадам, ҳар бир кичик ҳаракат сизни мақсад сари ҳаракатлантиради.\nОрамиздан кўпчилигимиз орзуларимиз, мақсадларимиз ҳақида ўйлайди, аммо камчилик киши улар томон ҳаракатланади. Бу ҳаракатлар қачонки, мақсад сари борсаккина ўз якунига етади, унгача эса йўқ.\n25. Туйғуларингизга нисбатан очиқ бўлинг\nҚийналаётган бўлсангиз, уни бошингиздан ўтказиш учун, унга вақт беринг. Аммо қобиғингизга ўралиб қолманг, онгингиз қаъридаги оғриқларни унутишга урунманг. Яқин инсонларингиз билан суҳбатлашинг, нималарни ҳис этаётганингиз ҳақида уларга айтинг ва уларга тинглаш имкониятини ҳадя этинг. Бу оддий ҳақиқат ўз кучини ташқарига чиқаради: биринчи қадамлар ўз самарасини беради. Сиз ўзингизни олдингидек яхши ҳис этасиз.\n26. Ўз ҳаётингиз учун елкангизга масъулият олинг\nЎз танловингиз ва ўз хатоларингизни қабул эта билинг ҳамда улар билан шуғулланинг. Агар сиз ўз ҳаётингиз учун масъулиятни ўзингиз зиммангизга олмас экансиз, бу ишни бошқа биров амалга оширади ва ана шунда сиз ўзга ғоя ва мақсадларнинг қулига айланасиз.\nЎз ҳаракатларингизни бошқара оладиган ягона одам ўзингизсиз. Аммо тан олиш керак буларнинг бари осон бўлмайди. Бироқ сиз ҳаётингизда учрайдиган барча вазиятларда қўрқмасдан масъулиятни зиммангизга олиб, уни ҳал этишга ҳаракат қилинг.\n27. Энг муҳим алоқаларни фаол қўллаб-қувватлаб туринг\nЯқин кишиларингизга нисбатан очиқ ва холис муносабатда бўлинг. Уларга яхши кўришингизни, сиз учун кўп нарсалар қилишганини тез-тез айтиб туринг. Сиз барча учун ҳеч кимдирсиз, аммо айримлар учун ҳамма нарсасиз.\nЎзингиз учун уларнинг кимлигини билинг ва бу муносабатларнинг қадрига етинг.\nЁдда тутинг: сизга дўстларнинг саноғи керак эмас, сизга уларнинг сифати керак.\n28. Ўзингиз назорат эта биладиган нарсаларга диққатингизни қаратинг\nСиз барчасини ўзгартира олмайсиз, аммо нимадир қилишингиз мумкин. Кучингизни, диққатингизни ва зеҳнингизни ўзингиз назоратга олиб турган нарсаларга қаратинг. Шу боис буларнинг барини ўзгартиришингиз мумкин бўлган нарсаларга йўналтиринг.\n29. Вазиятларни амалга ошадиган ва яхши томонга ўзгартиринг\nАввало, инсон бирор-бир ишга қўл уришидан олдин ўша ишни бажара олишига ишониши керак. Ёмон фикрлар ва синдирувчи ҳиссиётлардан қочишнинг ягона йўли позитив ҳиссиётларни чақира билмоқдир.\nИчки овозингизга қулоқ солинг ва ёмон кайфиятни дарҳол яхшисига ўзгартиринг. Бунинг учун ўзингизга ёққан барча усуллардан фойдаланинг ва мақсадингиз сари яна бир қадам олдинга ташланг.\nСиз ўзингиз билан бўлаётган вазиятларнинг барчасини назорат қила олмайсиз, аммо ана шу вазиятларга бўлган муносабатингизни бошқара олишингиз мумкин. Ҳар бир кишининг ҳаётида яхши ва ёмон дақиқалар бўлади. Энг асосийси қийин вазиятларда доим позитив кайфиятни сақлаб тура билишдир. Бу ҳаётдаги омад ва муваффақиятни таъминлайди.\n30. Айни дамда қанчалик бой эканлигингизни аниқ тушуниб етинг\nАмерикалик ёзувчи Генри Дэвид Торо бир сафар шундай деган эди:\nБойлик — бу ҳаётни бутун борлиғича ҳис эта билиш қобилиятидир.\nОғир дамларда ўзингизда бор барча яхши нарсаларни кўра билинг.\nСиз оч қорин билан ухламаяпсиз, кўчаларда тунамаяпсиз, нима кийишингиз ўз ихтиёрингизда. Умрингиз дақиқаларини қўрқув соясида ўтказмаяпсиз.\nСизда тоза сув истеъмол қилишнинг чексиз имконияти ва тиббий ёрдамдан фойдаланиш ҳуқуқи бор. Интернетга бемалол кира оласиз ва ўқишни ҳам биласиз.\nБизнинг оламимизда кўпчилик сизни ўта даҳшатли бой, деб ҳисоблайди. Шу боис ўзингизда бор нарсаларга шукр этиб яшашни ўрганинг.\nИссиқ уришининг аломатларида биринчи ёрдам